Erakutsiz 96 nongo 3.207 Jabetzak - PAG 8/268\npisu - Valencia (Tormos) , Eraikitako azalera 75m2, 3 Gelak, 1 bainugelak, Igogailua.\npisu - CHURRA (Ikea) , Eraikitako azalera 108m2, 7m2, 3 Gelak, 2 bainugelak, Igogailua, igerilekua,...\nBulegoa - Valencia (La Creu Coberta) , Eraikitako azalera 24m2.\npisu - Girona (Eixample Nord) , Eraikitako azalera 112m2, 6m2, 4 Gelak, 2 bainugelak, Igogailua.\npisu - Lorqui (Zona Neutra) , Eraikitako azalera 80m2, 2 Gelak, 1 bainugelak.\nSalmenta 147.490 €\npisu - Arucas (VISVIQUE) , Eraikitako azalera 166m2, 166m2, 4 Gelak, 2 bainugelak, Igogailua.\nHiribildua - Son Servera , Eraikitako azalera 325m2, 20m2, 4 Gelak, 2 bainugelak.


Sinbiosia: bizitza bateratua\nHasiera / Naturaren zientziak / 1.13 Sinbiosia: bizitza bateratua\n1.13 Sinbiosia: bizitza bateratua\nCésar Arrese-Igor Sánchez doktorea\nUnibertsitateko katedraduna, Zientzien Sailean\nEspeziea oinarrizko unitatea da organismo bizidunen aniztasunaren ikuspegitik eta ugalketaren eta bilakaeraren ikuspegitik. Hala ere, organismo bizidunak ez gara soilik gure espezieko izakiekin harremanean jartzen, baizik eta bestelako harremanak ditugu elikagai gisa baliatu ditzakegun edo nolabaiteko onura ematen ahal diguten beste organismo batzuekin, eta oso bestelako egoeretan, gaixotasunak edo heriotza sorrarazten ahal diguten organismoekin.\nHarreman mota oso berezia da sinbiosia (bizitza bateratua) deitzen duguna, non espezie ezberdinetako izakiak lankidetzan aritzen baitira elkarrengandik onuraren bat izateko. Mota horretako harremanak dira, esaterako, pailazo arrainek anemonekin izaten duten harremana. Baita likenak osatzen dituzten algak eta onddoak ere. Eta beste adibide asko ere bai.\nDuela gutxira arte, mota horretako elkarketak izaki horiei abantailak ematen dizkien egoerak izan arren, bitxikeria gisa hartzen ziren. Hala ere, gero eta begi-bistakoagoa da prozesu sinbiotikoak funtsezkoak direla bizitzaren garapenerako, guk ezagutzen dugun bezala. Geure zelulak ere, bilakaeraren hasierako faseetan sortu ziren prozesu sinbiotikoetatik eratorriak dira. Landareek lurraren ingurunea kolonizatzea oso lotua dago onddoekin sinbiosia egiteko zuten gaitasunarekin. Egunetik egunera, mota horretako gero eta prozesu gehiago ezagutzen ditugu. Izan ere, ematen du nekazaritza iraunkorraren etorkizuna, munduko biztanleen elikadura mantentzeko erronka handia, lotuta dagoela landareek lurzoruaren mikroorganismoekin ezar ditzaketen elkarreraginekin.


Diru-bilketa Enplegurako Lanbide Heziketagatiko hobarien Itzultzea f66d4f65-5382-4c75-aef0-c1411268f909 Diru-bilketa 06b5118d-2c78-4227-b326-40fd336bfcff\nEnplegurako Lanbide Heziketagatiko hobarien Itzultzea < Itzuli\nErregimen Orokorrean dauden enpresentzat eta profesionalentzat.\nArtisten eta zezenketako profesionalen kolektibo berezientzat.\nNekazaritza sistema berezia.\nKontserba begetalen eta tomate freskoaren manipulazio eta ontziratze sistema bereziak.\nItsasoko Erregimen Berezia (besteren kontura) eta armadore edo antzekoena.\nIkatz Meatzaritzako Erregimen berezia.\nNekazaritzaren erregimen berezia (benetako lanaldiak) 2011ko abendura arte.\nHobariaren itzultze-eskaerak sortutako espedientearen egoera kontsultatzea, zerbitzu honen bidez bideratu bada


GAKO NAGUSIAK | Berria.eus\nPolitika GAKO NAGUSIAK\n2017-07-16 / Berria\nGako hauek nabarmendu litezke EPPKren barne hausnarketako ondorioen txostenetik:\n1. «Herritarren borrokekin bat egiteaz gain», EPPK-k bere ahalegina bi esparrutan garatuko du: gatazkaren ondorioen gainditzean —sakabanaketa eta «deserriratzea» amaitu, eta kaleratzeak— eta Euskal Herriko prozesu independentistaren barruan.\n2. EPPK-ko kideek —nahi dutenek—, legearen bidea erabiliko dute, «askatasuna eskuratzeko».\n3. Preso bakoitzak bere txosten juridikoa izango du. Legelarien laguntzarekin aztertuko du, gaur egungo legedian zer-nolako aukerak egon daitezkeen jakiteko.\n4. Presoek txostena EPPKren zuzendaritzari ezagutaraziko diote eta, ondoren, herritarrei.\n5. Preso bakoitzaren esku egongo da zer urrats egin erabakitzea.\n6. Haien borrokaldiak eta bide juridikoak bi baldintza izango ditu: EPPK-ko kidegoaren adostasuna eta herritarren babesa.\n7. EPPK-ko kideek uko egingo diete damuari eta euren kideak zigortzeko kolaborazioari.\n8. Zaballako (Araba) eta Mont de Marsango (Okzitania) kartzeletan batzeko eskatuko dute. Baina «kaleratze prozesu dinamiko bat» badago, ontzat emango dituzte «batze oro, hurbiltze oro eta kaleratze oro», erabatekoak ez izanda ere.\n9. Bi estatuek trabak jarriko dituztela iritzita, EPPK-k dio bere kideei «beharrezkoa» izango zaiela «malgutasun handiz jokatzea».\n10. «EPPKren binkulazio politiko zuzena ezker abertzalearekin izango da», esan du. «Kolektiboa ez dago inongo antolakunderen eta erakunderen menpe» ere badio.\n11. «Estatuen jarrera zurruna pitzatuko bada, kartzelak husteko estrategiak borroka zein diseinu politikoa, instituzionala, soziala eta juridikoa behar ditu».\nJaurlaritzak talde islamiarrekin aritu nahi du, jihadismoari aurre hartzeko


Asteartea, 2017ko irailak 19\nEspainiako Auzitegi Gorenak eten egin du, behin-behinean, Kataluniako kontuen gaineko esku hartzea\nEH Bilduk adierazi du autogobernuari buruzko adostasunak erabakitzeko eskubidea jaso behar duela\nIrakeko Kurdistango galdeketa geldiarazteko agindu dute epaileek\nErakundearen "funtzioaz eta zikloaz" hausnartzen ari dela jakinarazi du ETAk\nZabaleta: "Konbentzituak gaude ibilbide politikoari amaiera emateko unea dela"\n"Etxeko lanak oso bakartzaileak izan dira emakumeentzat"\nTramiterako onartu du Kataluniako Gobernuak aurkeztu dion helegitea, Espainiako Gobernuak Kataluniako kontuen gaineko kontrola hartzearen kontrakoa. Horrenbestez, Madrilek hartutako neurria behin-behinean indargabetu du auzitegiak.\nHizpideak. Jakes Goikoetxea. Mundu bat\nAnalisa. Amagoia Mujika Tolaretxipi. Krisiaren aukerak\nAHTaren auzian "gezurra" esatea egotzi dio Aierdik Espainiako Gobernuari\nForu aldundiak 65 milioi euro bideratuko ditu datozen zazpi urteetarako proiektu estrategikoetara\nToys 'R' Us jostailu konpainiak kiebra jo du\n1979ko estatutuko eskumen guztiak eskatuko dizkio Urkulluk Rajoyri\nPolizien Legeari osoko zuzenketa jarriko diola aurreratu du Ezkerrak\nLan gatazkaren erro matxista salatuko dute\nAtxiloaldia luzatu diote Uztaritzeko hilketagatik atzemandako gizonari\nIrakeko Auzitegi Gorenak autodeterminazio erreferenduma bertan behera uzteko agindu dio eskualde autonomoko gobernuari. Gobernuak ez ditu onartu galdeketa atzeratzeko proposamenak.\n"Zertxobait" atzeratu den arren iragarritako eztabaidari dagoeneko ekin diola adierazi du agiri batean. "Indar metaketa erraztea" izango du xede. Kepa del Hoyo zena kidetzat aitortu eta goretsi dute.\nArmagabetzea aztertuko du Foro Sozial Iraunkorrak\nGaztetasunaren ideala nagusi den gizartean, adinekoei atzean geratzea leporatzen zaie maiz: kulturalki, sozialki eta politikoki beste garai batekoak izatea. "Mito" horietako zenbait hautsi eta egungo zaharrak hobeto ulertzeko asmoz, ikerketa proiektu bat abiatu dute Europan.\nItun Ekonomikoa negoziatzen zuten bitartean, "behin-behineko akordio bat" proposatu zion lehendakariordeak Sustapen ministroari, nafar korridoreko lanak lizitatzen hasteko. Madrilek ez du Nafarroako Gobernuaren proposamena onartu.\nZibersegurtasuna, adinekoen arreta, klima aldaketaren gaineko ikerketak, garraiobide iraunkorragoen sustapena eta Koldo Mitxelena kulturunearen 2040 arteko plangintza izango dira ardatzak.\nPorrot aitorpena egin, eta babesa eskatu du AEBetako enpresa ezagunak, zor handiaren zamari buelta eman ezinik.\nJaurlaritzako lehendakariak aldebikotasuna balioetsiko du etzi Eusko Legebiltzarrean. "Giro mesedegarria" sortu nahi du Madrilekin.\nBeaumontek amaitutzat jo du sindikatuekin izaniko negoziazioa, eta Nuinek dio akordioa behar dela.\nBizkaiko zahar etxeetako beharginek uste dute emakume direlako ez dituztela aintzat hartzen. Andreen protesta egingo dute bihar.\nGaur arratsaldean eramango dute epailearen aitzinera. Indarkeria sexista dela salatu dute.\nEspetxeratu egin dute atzo Bilbon ustez bikotekide ohiari labankada bat eman zion gizona\nGipuzkoako AHTko tunelei larrialdiko irteerak egitea 15 milioi kostatuko da\nJaurlaritzak hartu nahi du lanaren kudeaketa. Irteerarik egin ez izana Espainiaren arduratzat jo du.\n4.0 industriara bideratutako parke teknologikoa egingo dute Abanton\n61 milioi euroko inbertsioa egingo du Euskadiko Parke Teknologikoen sareak, Ezkerraldeko industrializazio beharrari aurre egiteko. 2020rako 75 enpresa erakarri nahi dituzte parkeetara.\nPrepara planeko laguntza bateragarria izango da oinarrizko errentekin\nJaurlaritzak eta Nafarroak aldi baterako baimena eman diote Espainiako Gobernuari beste errentarik ez duten langabeei laguntza banatzeko.\nKnoydart: urrun, eder, basati\nBERRIAk egindako Bidaia eta Mendi kroniken lehiaketa irabazi eta gero, Knoydart penintsulan izan da abuztuan Imanol Azkue, Mendiak eta Herriak agentziari esker. Aurtengo lehiaketa martxan da jada, eta lanak bidaltzeko epea zabalik egongo da azaroaren 12ra bitartean.\n"Programatzen ikastea hizkuntzak ikastea bezalatsu da"\nARALAR-EN XII. BILTZARRA\nAralarrek abenduaren 2an egingo du alderdiaren desegiteari buruz erabakitzeko kongresua, eta militanteek azaroaren 17ra arteko epea izango dute ekarpenak egiteko\n"Poztasunez ematen dugu Aralar desegiteko pausoa: aseta gaude"\nAralarren ibilbidea abenduaren 2an bukatzea proposatu du zuzendaritzak\nAralarren VII. biltzarreko ponentziaren laburpena\nZinemaldiaren berri izateko, ‘Zurriolako butaka’\nOstiraletik aurrera, BERRIAk egunero emango du telebista saioa. Zuzenean 11:00etan ikusi ahalko da, eta eguerditik aurrera noiznahi. Euskal ekoizpenek izango dute pisu handiena.\nSiemens Gamesak 150 haize errotako kontratua lortu du Txinan\nOrain arte Txinan eskuratutako kontratu handiena da euskal konpainiarentzat. Albiste ona, emaitza kaskarrengatik burtsan estualdia nozitzen ari den honetan.\nForum Filatelicoren arduradunen aurkako epaiketa hasi dute, hamaika urteren ostean\nEuskal Herrian milaka pertsonak inbertitu zuten funts honetan; askok ezinezkotzat jotzen dute galdutako dirua berreskuratzea.\nGasteizen emakume bat atxilotu dute bikotekideari labanaz erasotzeagatik.\nKapitalismoa eta emakumeen aurkako indarkeria hitzaldia eman zuen Federici pentsalari feministak astelehenean, Iruñean. Emakumeek doan egin ohi dituzten erreprodukzio lanak sistemaren oinarri direla nabarmentzen du.\nOntziolen erronkak, itsaso bete\nSestaoko Naval kinka larrian badago ere, euskal ontziolen sektorea goraka doa fakturazioan eta enpleguan. Bizirik jarraitzeko aukera bakarra puntako teknologian indartzea eta dibertsifikatzea da Europako ontziolentzat. Izan ere, merkatuaren ia %80 dago Asiako hiru erraldoien esku.\nAnalisia. Jon Fernandez: Navalen lema zaintzeko aukera\nHamahiru urteko misio bat burutu ondoren, ostiralean betiko desagertu zen Cassini zunda. Eguzki sistema berri baten irudia helarazi du misioak; biziaren abaroa izan daitezkeen toki berriak aurkitu ditu.\nAnalisia. Ana Galarraga: Egoskor jarrita\nBLANCA FERNANDEZ VIGUERAS\n"Zailena da unibertsitateko irakasle gehienen ikuskera androzentrikoa aldatzea"\nBazterketa non, Fernandezen ezagutzak eta borrokatzeko grina han. Soziologoa da, eta NUPen irakasle aritu da 1993tik 2012ra. IPESen sortzaileetako bat da, eta genero ikerketa anitz egin ditu. Gaztetan hasi zen borrokan, eta oraindik jarraitzen du.\nPantaila txikitik handira\nGerrikaetxebarriak eta Szankowskik osatuko dute epaimahai ofiziala\nZorutik hatz batera\nHILBERRIA. HARRY DEAN STANTON\nTaldeko aktore maisu\nEtorkizuna Eraikiz, denon artean Gipuzkoarentzat etorkizuna hobe eraikiz\n"Talde barruan egon garen guztion meritua da"\nHasterako bukatu da\nUrtero bezala, uda amaitu ondoren dozenaka disko argitaratuko dira Euskal Herrian, Durangoko Azokara begira. Informazioa […]\nDenbora zaindu behar dugu\nEtorkizuna eta Datorkizuna\nBidaia eta mendi kroniken lehiaketa 2017\nJoserra Romaña mendi martxan burdinaren historia ezagutuz\nJon Fernandez - Mikel Rodriguez\nJaso Berria PDFn\n"Existe-t-il une conscience océanique?" Marc Henryren eskutik\nDONIBANE GARAZI (2017-09-19)\nVicent Partal-Martxelo Otamendi. Jendaurreko elkarrizketa\nGure Esku Dago-ren manifestazioa\nKataluniari buruzko mahai ingurua\nSagarrak biltzeko makina\nEmakumezkoen arraunari buruzko mahai ingurua\nDiada egunaren analisia\nJaizkibel Hondarribiko alardean\nAntzara Eguna Lekeition\nPedro Luis Cañavete eta Carlos Corral\n"Distantziek gure bizitzak menperatzen dituzte hirietan"\nBizimodu azkarraren mesedetan eraiki dituzte hiriak, Cavañete hirigintza geografoaren eta Corral hirigintza ingeniariaren arabera. Deshazkundearen berehalako beharraz mintzo dira.\n"Hirugarren sektoreko negozioen gustukoa izan nahi du Ikustendak"\nIkus-entzunezkoak ekoizteko eta hedatzeko egitasmo bat jarri du martxan Iriondo kazetariak: Ikustenda. Entretenimendu saioak eta Debagoieneko negozioen publirreportajeak egiten ditu.\nEuropako irrati-telebista publikoak\n'Euskalduna naiz, eta zu?' saioaz polemika\nHerria aukeratuAiaraldea (Araba-Bizkaia)Azkoitia (Gipuzkoa)Azpeitia (Gipuzkoa)Baztan-BidasoaBeasain (Gipuzkoa)Bermeo (Bizkaia)Beterri (Gipuzkoa)Busturia (Bizkaia)Busturialdea (Bizkaia)Debagoiena (Gipuzkoa)Deustualdea-Bilbo (Bizkaia)Donostia (Gipuzkoa)Durangaldea (Bizkaia)Elgoibar (Gipuzkoa)Errenteria (Gipuzkoa)Gautegiz (Bizkaia)Gernikaldea (Bizkaia)Gernika-Lumo (Bizkaia)Getaria (Gipuzkoa)Goierri (Gipuzkoa)Hernani (Gipuzkoa)Hondarribia (Gipuzkoa)Irun (Gipuzkoa)Lasarte-Oria (Gipuzkoa)Lea-Artibai eta Mutriku (Bizkaia-Gipuzkoa)Legazpi (Gipuzkoa)Lekeitio (Bizkaia)Lezo (Gipuzkoa)Markina-Xemein (Bizkaia)Mutriku (Gipuzkoa)Oarso-Bidasoa (Gipuzkoa)Oiartzun (Gipuzkoa)Ondarroa(Bizkaia)Ordizia (Gipuzkoa)Orio-Aia (Gipuzkoa)Pasaia (Gipuzkoa)Sakana (Nafarroa)Soraluze (Gipuzkoa)Tolosaldea eta Leitzaldea (Gipuzkoa-Nafarroa)Txorierri (Bizkaia)Uribe Kosta-Erandio (Bizkaia)Urola Kosta (Gipuzkoa)Urretxu-Zumarraga (Gipuzkoa)Usurbil (Gipuzkoa)Zarautz (Gipuzkoa)Zestoa (Gipuzkoa)Zumaia (Gipuzkoa)\nBidasoko heriotzak argitzeko\nHistorialariak "ia detektibe" bilakatu behar izan du. Horixe aitortu du Fernando Mikelarenak (Bera, 1962), bere azken liburuaren aurkezpenean (Pamiela, 2017).\nAiaraldea: Nerbioi Bizirik plataformak bat egin du Zadorra Biziriken salaketarekin\nIrailaren 19a, 11:59:15\nAiaraldea: Olga Artiñano Ingalaterran arituko da munduko sokatira txapelketan\nIrailaren 19a, 11:48:16\nUrolakosta: Mendirako erabilgarri diren mugikorreko aplikazioak erabiltzeko ikastaroa antolatu du Lagun Onak MBk\nIrailaren 19a, 11:39:52\nSakana: Mank-eko Futbol 8 Topaketetan izena ematea zabalik\nIrailaren 19a, 11:34:18\nUrolakosta: Azpeitiko Kriket Taldea nagusi, Gasteizko txapelketan\nIrailaren 19a, 11:28:43


Tokiko produktu ekologikoen azoka egingo dute asteburuan Donostian : Irutxuloko Hitza\nTokiko produktu ekologikoen azoka egingo dute asteburuan Donostian\nAskotariko produktu ekologikoak erosi ahal izango dira larunbateko azokan.\nHogeigarren aldiz, tokiko produktu ekologikoen azoka egingo dute larunbatean, hilaren 4an, Bulebarrean. Biolur Elkarteak eta Landaola Landa Garapeneko Elkarteen Federazioak antolatu dute azoka, Euskadiko Nekazaritza eta Elikadura Ekologikoaren Kontseiluaren babesarekin.\nHogei bat ekoizlek euren produktuak eskainiko dituzte azokan, eta askotariko produktu freskoak, tokikoak, sasoikoak, osasungarriak eta ekologikoak erosi ahal izango dira. Besteak beste, sasoiko barazkiak, pasta, txerrikiak, olioa, marmeladak, ogia, gozoak, eztia, gazta, kontserbak, ardoa, baratxuriak, lekaleak, haziak eta arropa jarriko dituzte salgai. “Halako ekimenak aukera aparta izaten dira elikagai ekologikoak zuzenean aukeratzeko eta ekoizleekin zuzeneko harremana izateko. Gero eta aukera gehiago dago ekoizle gehiago ari direlako eredu ekologikora batzen, eta hori poztekoa da”, adierazi dute antolatzaileek.\nEra berean, Biolurrek bazkideak lortzeko kanpaina bat abiatu du: “Ekoizleak eta herritarrak eskutik joan behar direlako ekoizpen eta kontsumo arduratsuaren bidean, eta beraz elkartera herritar gehiago batzea nahiko genuke”.


Irekia Eusko Jaurlaritza - Gobierno Vasco :: Eusko Jaurlaritzak berriz antolatu du gurasotasun positiboko ikastaroa familiekin lan egiten duten profesionalentzat\nEusko Jaurlaritzak berriz antolatu du…\nEusko Jaurlaritzako Enplegu eta Gizarte Politiketako Sailak berriz deitu du «2-6 urte bitarteko seme-alabak dituzten familiei gurasotasun-gakoak komunikatzeko ikastaroa». Gizarte-zerbitzuetan, hezkuntzan eta/edo osasun-arloan familiekin lehen mailako prebentzioari lotutako alderdiak lantzen dituzten profesionalei zuzentzen zaie bereziki.\nIkastaroaren helburua hau da: profesionalei haurrak hazteko eta hezteko jardunbideei buruzko informazio teoriko-praktikoa ematea, gurasotasun positiboko irizpideak harturik oinarri, guztiz prebentzioari dagokion esparruan. Azken batean, kontua da profesionalak familiei oinarrizko irizpide batzuk helarazteko gai ikusi dezala bere burua, ondo jakinik, bai nola sustatu daitekeen adingabeen garapen psikologiko osasuntsua, bai eta erabil daitezkeen material eta tresna erabilgarriak (bideoak, webguneak, jarduerak...) ere, familia bakoitzari egokituta, funtsezko eduki horiek are eraginkorrago helarazteko.\nIkastaroaren laugarren edizioa da aurtengoa. Aurreko hiru ikastaroetan, 400 bat profesional prestatu ziren. Horietako batzuk, Enplegu eta Gizarte Politiketako Sailak antolatutako bi ikastaroak egin dituzte: 0-2 urteko haurrei dagokiena eta 2-6 urtekoei dagokiena. Ikasleek oso ebaluazio onak egiten dituzte urtero (8ko nota, 10etik).\nUne honetan, zabalik da aurtengo online ikastaroan matrikulatzeko epea. Guztira, 90 orduko ikastaroa, hiru hilabete edo gutxiagoko epe batean burutu beharrekoa, aurrez aurreko bi saioekin: bat hasieran eta bestea amaieran.\nFamilia Politikarako eta Komunitate Garapenerako Zuzendaritzak finantzatu du ikastaroa, eta ETXADIk eta EHUko Bilakaeraren eta Hezkuntzaren Psikologiaren esparruko Oinarrizko Psikologia Prozesuen eta haien Garapenaren Sailak prestatu dituzte materialak.\nMatrikula egiteko edo informazio gehiago lortzeko, telefonoz jarri zaitezke harremanetan: 94 405 15 49; baita e-mailez ere: elearning@etxadi.org.


DBH3ko iksleak ekainaren 11an Madrilen iznago den BBVA-ko “Etorkizuneko baloreak” egitasmoaren finalera iritsi dira. Estatuko 404 eskolak hartu dute parte, eta Antoniano Ikastetxea iparraldeko zonaldeko irabasleak izan gara. Bertan Espainiako beste 6 eskolarekin elkartuko gara amaierako irabazlea ezagutzeko.\nEgitasmoaren helburua TAU Fundazioarentzako dirua biltzea zen. Horretarako, ekonomiaren inguruan ikasitako kontzeptuak eta prozedurak erabili dituzte, ikastetxeko familiak eta irakasleak ere inplokatuz. Zorionak denoi!!!\nHona hemen, egin genuen bideoa finalera aurkezteko!\nZure emaila ez da publiko egingo. Bete beharreko eremuek * daramate\nIdatzi goian azaltzen diren hizkiak:


By Zinea.eus|2020-01-10T16:51:17+02:00urtarrila 9, 2020|\nFidel bere bizitza aspergarrian agertzen den edozein aukera probesten duen gizon arrunta da, nahiz eta horrek beretzako garestiegia den Toledoko hotel bateko ezkon berrientzako suite batean asteburu bat igaroko duela esan nahi duen. Bertan, Marisarekin abentura bat izaten saiatuko da, baina gauzak ez dira berak espero bezala gertatuko: bere emazteak ere asteburu horretarako planak zituela konturatuko da eta…\nSybil terapeuta bat da, bere benetako pasioan jardutea erabakiko duena: idazketa. Hori posible izan dadin pazienteak ikusteari utzi, eta idatzi nahi dituen istorioetan jarriko du arreta. Halere, bere lasaitasuna joan egingo da Margot izeneko aktoreak kasu egiteko erreguka deituko dionean. Idazleak baiezkoa emango dio, aktore hau ezagutzeak bizitza erabat aldatuko diolaren susmorik izan gabe.


JEZ-en alta ematea frogatzen duen dokumentua\nIngurumen inpaktuaren azterketa\n3/1998 Legea, Euskal Autonomia Erkidegoko Ingurumena babesten duena, 55tik 66ra bitarteko artikuluetan ezarritakoa.\n7/2012 legea, apirilaren 23koa, barne-merkatuko zerbitzuei buruz 2016/123/EE direktibara egokitze aldera.\nLarrabetzu Antolatzeko Plangintza Orokorreko 156. eta 168. artikuluak.\nEskabidea hartzea eta agiriak egiaztatzea.\nHirigintza Sailera bidaltzea.\nBizkaiko Aldizkari Ofizialean argitaratu eta jendaurrean ikusgai jartzea, eta auzokoei banakako jakinarazpena bidaltzea (Jendaurrean egongo den Epea: 15 egun).\nJendaurrean jartzeko denboraldia amaitu ondoren, Osasun-arloko Administraziora bidali behar da, derrigorrezkoa eta loteslea izango den osasun-txostena egin dezan.\nAipatutako tramiteak egin ondoren, udalak arrazoiak emanez txostena egingo du aipatutako jarduera ezartzeari buruz.\nAipatutako udal-ekintzak ikusita eta alkateak jarduera lizentzia eman baino lehen, espedientea Ingurumen-arloko organo egokira bidaliko da, eskatutako jardueraren instalazio- edo hedapen-proiektuari neurri zuzentzaileak ezar diezazkion (Txosten hau loteslea izango da bai udal-agintaritzarentzat, txostena jarduera lizentzia ematearen kontrakoa denean eta bai neurri zuzentzaileak ezartzeko premia dagoela erabakitzen duenean).\nHorri buruzko ebazpena emateko administrazio-egintza, eta jakinarazpena bidaltzea.\nIngurugiro Organoak igorritako txostenaren irizpidea aldekoa izanez gero, Alkatetza Dekretu bidez lizentzia emango da.\nOrdainketa egin ondoren, ordainketaren egiaztagiria jasotzea eta espediente osoa Hirigintza Sailera bidaltzea.\nEzin izango da obra-lizentziarik eman, aurrez jarduera-lizentzia eman ez bada. Beharrezko Obra amaitu ondoren, jarduerarekin hasteko, udalean jarduera hasieraren aurretiazko komunikazioa aurkeztu beharko da.


Ikaskuntza automatikoari eta datu-meatzaritzari buruzko europar konferentzia antolatuko dute UPV/EHUK eta BCAMek - UPV/EHU\nIkaskuntza automatikoari eta datu-meatzaritzari buruzko europar konferentzia antolatuko dute UPV/EHUK eta BCAMek\n2021eko irailaren 13tik 17ra Euskalduna Jauregian eta Bizkaia Aretoan ospatuko den ekitaldian 600 pertsonak baino gehiagok parte hartzea espero da\nIkaskuntza automatikoari eta datu-meatzaritzari buruzko europar konferentziaren (ECML/PKDD) 2021eko edizioa Bilbon ospatuko da irailaren 13tik 17ra. Europan zehar ikerketa arlo horretan antolatzen den konferentzia akademikorik garrantzitsuena da ECML, dagoeneko 20 edizio baino gehiago ospatu baitira. Matematika Aplikatuen Euskal Zentroak (Basque Center for Applied Mathematics – BCAM) eta Euskal Herriko Unibertsitateak (UPV/EHU) antolatuko dute 2021ko edizioa. Izan ere, bi erakunde hauen proposamena aukeratu dute konferentziaren arduradunek nazioarteko hainbat hautagaien artean.\nUne honetan 25 herritartasunetako 100 kidek osatzen dute zentroa, datu zientzietatik modelatu matematikora doazen arloetan lan egiten dutenak. Mundu mailan euren arloan onenak diren ikerketa erakundeei Ikerketarako Estatu Agentziak ematen dien “Severo Ochoa” bereizgarria bi aldiz lortu du BCAMek. www.bcamath.org\nPrint Ikaskuntza automatikoari eta datu-meatzaritzari buruzko europar konferentzia antolatuko dute UPV/EHUK eta BCAMek


Ermitak ez dituzte bisitatuko - Irañeta - Guaixe.eus\nErmitak ez dituzte bisitatuko\nGuaixe 2020-07-10 11:22\nIrintarrak Basabeako bordan. Artxiboa.\nHurrengo lau igandeetan egitekoak ziren erromeriak bertan behera gelditu dira.\nIrañetak bi ermita ditu San Gregorio eta San Migel Berri. Bargan San Pedro martir ermita zegoen. Hurrengo hiru igande eguerdietan hiru tokietan elizkizunak egon behar ziren. Azkena eroria dagoenez, Basabeko bordaren inguruan elkartzen dira irintarrak. Eta ermitaz ermitako ibilbidea Aralarko santutegian despeditu behar zuten agorrileko aurreneko igandean, meza eta bazkariarekin. Baina hori guztia bertan behera gelditu da COVID-19 gaixotasunak eragindako pandemiagatik. Osasun-agintariek arduraz jokatzeko emandako aholkua bere egin dute irintarrek eta aurten ez da erromeria-aldirik izanen.\nArrazoi beragatik gelditu zen bertan behera irintarrek Ergako Trinitate ermitara egiten duten erromeria. Imoztarrek, guliarrek eta irurtzundarrek igandean egiten dute erromeria, eta hurrengo egunean, astelehenean, joan ohi dira irintarrak. Garai batean oinez egiten zuten ibilbidea. Elizkizunaren ondoren, haiekin herrira bueltan eramaten zuten Aralarko aingeruaren irudia, eta herri guztietan geldialdiak egiten zituzten.


Italiako Giroa eta "Ez Da Giro!", urriaren 3an, ETB1en eta eitb.eus-en\nItaliako Giroa eta "Ez Da Giro!", ETB1en eta eitb.eus-en\nUrriaren 3tik 25era jokatuko da Italiako Giroa. Honen jarraipen osoa zuzenean egin ahalko da, arratsaldero, ETB4n, ETB1en, eitb.eus-en eta Euskadi Irratian eta Radio Euskadin.\nItaliako Giroa, zuzenean, ETB1ean eta eitb.eus-en\nItaliako Giroa, zuzenean\nUrriaren 3tik 25era jokatuko da aurten Italiako Giroa, eta zuzenean eta esklusiban jarraitu ahalko dugu ETBn, ETB1eko "Ez da Giro!" saioan, ETB4n eta eitb.eus-en. Euskadi Irratian ere izango da etaparen jarraipena egiteko aukera, eta Radio Euskadik ere Giroko azken kilometroen kontaketa egingo du.\nArratsaldero, ETB4n hasiko da emanaldia 14:00 inguruan, eta 15:00etan ("Gaur Egun" albistegia amaitutakoan) ETB1en jarraituko du, "Ez Da Giro" saioarekin. eitb.eus-en ere jarraipena streaming bidez egiteko aukera izango da lehen ordutik. Egunero platotik zuzenean jardungo dira Fermin Aramendi, Xabier Usabiaga, Alfonso Arroio eta Alessandro Ruta eta, Italiako Giroarekin batera, txirrindularitzaren unibertsoko hainbat konturen inguruan solasean arituko dira goi mailako gonbidatuekin batera.\nGiroa, Euskadi Irratia Plus streaming-ean eta Radio Euskadin\nItaliako Giroa Euskadi Irratian jarraitzeko aukera ere izango dugu aurten, irratiaren web orriko streaming-ean. Hala, etapen kontaketa 15:00etan hasiko da streaming bidez Euskadi Irratian, eta azken unean ohiko emisioarekin bat egingo du. Joxe Mari Apaolazak, Jon Altunak, Mikel Astarlozak eta Eugenio Goikoetxeak osatuko dute lantaldea astelehenetik ostiralera. Asteburuetako etapak, berriz, "Hiru Erregeen Mahaia" saioan jarraitu ahalko ditugu.\nRadio Euskadik ere, Giroko azken kilometroen kontaketa egingo du.\nSizilian hasita, 21 etapa izango ditu Giroak\nAurtengo edizioak mendiko lau etapa handi izango ditu. Etaparik garrantzitsuena hogeigarrena izango da; Col d'Angello, Col d'Izoard eta Col de Montgenevre igo beharko dituzte txirrindulariek, eta Sestrieren amaituko da. Etapa bakoitzeko profilak eitb.eus-en kontsultatu daitezke.


Posted: 2013/01/15 in EKONOMIA\nAbsolbitu egin dituzte ustez piketean aritutako hamazortzi lagunak\nJoan den astean epaitu ondoren, epaileak 2011ko urtarrilaren 27ko greba orokorrean ustez pikete informatiboan aritu ziren hamazortzi lagunak absolbitzea erabaki du, ez duelako frogatutzat eman salaketa ipini zuen supermerkatuaren inguruan egon zirenik autoaren zuloak zulatu zituztenean. Fiskaltzak, orain, hamar eguneko epea dauka helegitea jartzeko.\nBilboko Auzitegian epaitu zituzten hamazortzi lagunak, joan den asteko eguenean. Hain zuzen, informazioa banatzen pikete lanetan ari ziren lagun horietako bakoitzarentzat hiru urte eta bederatzi hilabeteko kartzela zigorra eta 6.000 euroko isuna eskatzen zuen Fiskaltzak, eta zigorra mantentzeko eskaera egin zuen epaiketan. Alabaina, auzipetuen aurkako froga nahikorik ez dagoela eta, epaileak egotzitako delituak onartu ezean koakzio delitua aintzat hartzea eskatu zuen, kasu horretan, zigorra zortzi hilabetekoa izango litzatekeelarik. Defentsak absoluzioa eskatu zuen, akusaziorik ez dagoelako eta ezer frogatutzat eman ez zelako.\nSan Juan kaleko supermerkatu batek jarritako salaketagatik identifikatu eta auzipetu zituzten hamazortzi lagunak, baina salaketa hori, gerora, kendu egin zutela jakinarazi dute auzipetuek. Horregatik, inolako zehaztasunik barik polizia autonomikoak lehenengo eta fiskalak gero delitu bat bere gradurik gorenean inputatzea salatu zuten. Salaketa ipini zuen beharginak be deklaratu zuen eguenean, testigu gisa, baina ez zen gai izan hamazortzi lagunetako bat be identifikatzeko. Esan zuenez, enpresak aginduta jarri zuen salaketa, aseguruarengandik autoaren matxuraren konponketa kobratu ahal izateko. Salaketa, hain zuzen, supermerkatuaren ibilgailu baten gurpilak zulatu izanagatik jarri zuten.\nBusturialdeko 26 talde eta eragileren babesa jaso zuten auzipetuek, baita 2011ko urtarrilaren 27an greba orokorrera deitu zituzten ELA, LAB, EHNE, STEE-EILAS eta HIRU sindikatuena be. Hain zuzen, “kriminalizazio prozesu iraunkor bat” pairatzen ari direla salatu zuten sindikatu horiek, epaiketaren harira. Jarrera judizial horren bidez, “erakundeak eta kapitalak euren joko arauetatik kanpo daudenei zigor bikoitza” ezartzen diela salatu zuen Arantza Fernandez de Garaialdek, EILASeko kideak. Alde batetik, arau kolektiboen bidez eskubideak zapaltzen direla salatu zuen sindikatu guztien izenean; eta, bestetik, inposatutakoaren aurka protesta egiten duenari zigor “indibidual, penal edo ekonomikoa, eta zenbait kasutan biak” ezartzea gaitzetsi zuen.\nEH Bilduk greba eskubidea aldarrikatu eta elkartasuna adierazi zien epaitutako hamazortzi lagunei. Koalizioak legez besteko proposamena aurkeztu zuen, Eusko Legebiltzarrak lan eskubideak defendatzeagatik auzipetuei babesa eman diezaien. Gehiegikeria izugarritzat jo zuen fiskalak eskatutako kartzela zigorra.


Autentikazio Indartua | BBVA España\nPSD2: autentifikazio indartua\nSegurtasun handiago zure online erosketetan\nAutentikazio indartuak oraindik gehiago handitzen du txartelarekin egiten diren online ordainketak, pertsonaren identitatea bi urratsetan berresten duelako: lehen-lehenik, pasahitz edo biometria bidez webgunera edo app-era sartuta, eta, bigarrenik, mugikorrera heltzen den kode bat idatzita.\nZer da autentifikazio indartuaren tresna (PSD2)?\nPSD2 Zuzentarauak (Payment Services Directive), hots, Ordainketa Digitalen Zerbitzuen Europako Zuzentarauak, txartelarekin ordaindutako transakzio digitalen segurtasuna handitzea du helburu.\nAutentikazio indartua (Strong Customer Authentication - SCA) Europako araudi horren parte da eta transakzio baten segurtasuna areagotzean datza. Online ordainketa bat egiten duen pertsona dela benetan erabiltzen den txartelaren titularra dela berresten du.\nHorretarako, bi faktore erabili beharko dira, kategoria hauetako batekoak izango direnak:\nPertsonak bakarrik dakien zerbait; adibidez, bere bankuko webgunera edo app-era sartzeko bere pasahitza.\nPertsonak bakarrik duen zerbait; adibidez, posta elektroniko baten, sms mezu baten edo telefono mugikorrera heldutako jakinarazpen baten bidez jasotako kode numeriko bat.\nPertsona bakarrik den zerbait; adibidez, haren patroi biometrikoak (hatz-marka, aurpegiko ezaugarriak edo irisa).\nNon eta noiz erabiltzen da?\nPSD2 Zuzentaraua soilik Europako Esparru Ekonomikoaren barruko online saltokietan txartelarekin egindako erosketetan aplikatzen da. Hortaz, Estatu Batuetan, Txinan, Mexikon eta abarretan egindako erosketek ez dute autentikazio indarturik beharko berresteko.\nNetflix, Spotify, Amazon Prime eta gisako plataformetan harpidetza-zerbitzuen ordainketarako bitarteko modura txartela erabiltzean ere autentikazio indartua eskatuko da, nahiz eta une horretan ez egin batere ordainketarik (transakzioaren zenbatekoa 0 € izango da).\nNola funtzionatzen du BBVAren bezero digitalentzat?\nBBVAren bezeroa bazara eta jada alta emana baduzu kanal digitaletan, 7 minutu izango dituzu baimentze-prozesua burutzeko:\nSaltoki elektroniko batean txartelarekin erosketa baten ordainketa hastean, txartelaren datuak sartu beharko dituzu (titularraren izen-abizenak, txartelaren zenbakia, iraungitze-data eta CVVa).\nJarraian, pantaila bat agertuko da mezu batekin, ordainketa berresteko BBVAren webgunera edo app-era sartu behar duzula azaltzen duena.\nZure mugikorrean jakinarazpenak aktibatuta badituzu, erosketari baimena emateko mezu bat iritsiko zaizu mugikorrera. Bertan sakatuz, BBVAren app-a zabalduko da zuzenean.\nbbva.es webgunera edo BBVA app-era sartzeko, egiaztatu egin beharko zara zure pasahitza edo biometriaren aukera (hatz-marka, aurpegiaren edo irisaren bidezko ezagutza) erabilita. Hori izango da lehen autentikazio faktorea.\nOndoren, pantaila bat azalduko da online erosketaren datuekin, onarpena emateko. Erosketa bat baino gehiago eta saltoki ezberdinetan ari bazara egiten, erosketak banan-banan onartu beharko dituzu.\nErosketa onartzean, sms mezu bat jasoko duzu zure mugikorrean, erabilera bakarrekoa eta denbora murriztu baterako (2 minutu, gutxi gorabehera) bakarrik balio duen kode batekin, eta kode hori sartu beharko duzu bankuaren webguneko edo app-eko pantailan. Hori izango da bigarren autentikazio faktorea, eta ordainketari baimena ematen ari zaiona benetan zu zarela berresten du.\nKodea balioztatzean, erosketa amaituta egongo da. Ondoren, saltoki elektronikoaren pantailara itzuli behar duzu, transakzioaren xehetasunak berrikusteko.\nNola funtzionatzen du BBVAren bezero ez digitalentzat?\nBBVAren bezero bazara baina oraindik ez baduzu eman alta bere kanal digitaletan, honela izango da autentikazio prozesua:\nJarraian, sms mezu bat jasoko duzu zure mugikorrean, txartelaren pinaren 2 posizio erabiliz eragiketa matematiko bat burutzeko jarraibideak biltzen dituena.\nErosketaren ordainketa balioztatzeko, eragiketa matematikoaren emaitza saltokiaren pantailan sartu beharko duzu.\nPSD2 araudi berria iritsi da. Hari buruzko xehetasun guztiak eta lineako ordainketetan aplikatzekoak ditugu.\nPSD2: online ordainketa seguruagoen bila\nOnline ordainketak ziurtatzeko PSD2 araudiak zer neurri ekarriko dituen azaltzen dizugu .\nNola egokitu behar dut nire saltokia PSD2 araudira?\nZer neurri aplikatu behar dituzte saltokiek PSD2 araudira egokitzeko? Xehetasun guztiak emango dizkizugu.


2019 EHUN MENDIETAKO ANAIDIAREN EGUNA\nIazko lehenengo edizioak izan zuen harrera ona ikusita, Anaia Nagusiak aurten ere “Anaidiko kide berriei” eta lehiaketan parte hartzen dutenei nahiz kide eta lagunei diploma berriak jasotzeko ospakizunera dei egiten die. Jardunaldia anaiartean igarotzera gonbidatuta zaudete guztiak.\nUrriaren 20an izango da topagunea, 09:15ean, Toloño mendilerroan; mendilerroari izena ematen dion gailurra igoko dugu, eta, hala, oraindik gailur hori zerrendatik kendu ez dutenek horretarako aukera izango dute. Rivas de Tereso mendatetik Toloñoko gailurrera doan zeharkaldia egingo dugu, eta handik San Ginésko (Labastida) atsedenlekura abiatuko gara; gune horretan entregatuko dira diplomak, eta, ondoren, luntx bat izango da.\nHalaber, opari bat emango zaie bai Anaidiko kide berriei bai ehun mendien sorta berri bat egin dutenei. Oparia ez zaio inoiz beste pertsona bati emango, edo ez zaie etxera bidaliko jardueran parte hartzen ez dutenei.\nIzen-ematea doakoa da, baina Euskal Mendizale Federazioaren webgunearen bidez egitea eskertuko genizueke (izena emateko epea: urriaren 3tik, osteguna, 14ra, astelehena), mokadua antolatzeko eta inor gosez gera ez dadin.\nInformazio guztia: https://emf.eus/Post?id=1260


Resident Evilen iragana eta etorkizuna: Capcomen zonbiek 25 urte bete dituzte - Berriak - Game Erauntsia - Bideojokoak euskaraz\nResident Evilen iragana eta etorkizuna: Capcomen zonbiek 25 urte bete dituzte\nLander Unzueta | 2021/05/06 13:00 Artikuluak\nBihar estreinatuko da Resident Evil Village. Beldurrezko jokoen zortzigarren atala izango denak ez du zerikusirik orain 25 urte PlayStationerako estreinatu zen lehen abenturarekin. Zonbietatik hasita erraldoi, karramarro, dinosauro, gizotso eta banpiroak ikustera iritsi gara Capcomen jokoetan, beldurrezko girotzetik akziozko eszena ikusgarrietara igarota. Nola aldatu da Resident Evil ordutik hona?\nSagaren hastapenak Capcomek NES kontsolarako 1989an kaleratutako Sweet Home abenturarekin gertatu zirela esan daiteke. Beldurrezko RPG honen remakea eratu nahi zuten japoniarrek SNESerako, baina Shinji Mikami zuzendaria ikuspegi propioa ezartzen joan zen denborarekin, proiektu guztiz desberdina sortu arte. Alone in the Dark bezalako jokoen mekanikak jarraitu zituen Mikamik, baita horietan ikusitako guztia gainditu eta beste maila batera eraman ere.\nResident Evilen jarraitzaile guztiek behin eta berriz ikusitako Spencer etxean eman zituzten lehen pausoak Chris Redfield eta Jill Valentine protagonistek. AEBetako Arklay mendietan galdutako kokaleku honetan hainbat desagertze gertatu dira, eta Raccoon Cityko poliziako S.T.A.R.S. talde bereziko agenteak hori ikertzera bidali dituzte. Basoetatik bueltaka ibili ostean azkar batean aurkituko dituzte amesgaiztoko lehen izakiak: txakur zonbiak izan ziren REn ikusi genituen lehen munstroak.\nHoriengandik ihes eginda Spencer etxean aurkitzen dute protagonistek babeslekua. Ez dago aipatu beharrik benetan etxe berezia zela: giltzaz itxitako ateak ohikoak dira bertan, baina baita era guztietako puzzleak eta oztopoak ere. Ez hori bakarrik, etxearen sotoan Umbrella farmazeutikaren sekreturik handienetakoa gordetzen da. Etxebizitzak zonbi eta munstro ugari ditu barnean, baina gainditu beharreko puzzle horiek izango dira benetako arerioak abenturan. Gela bakoitza ikertu eta erabilgarriak diruditen objektuak eskuratzea izango da jokalarien helburua, baina baita zonbiak ekiditea noski.\nHori errazegia ez izateko, baina, inbentarioa kudeatzeko beharra gehitu zuten Mikamiren taldekoek: objektuen kopuru oso mugatua eraman zezaketen jokalariek. Ez bakarrik puzzleak gainditzeko beharrezko tresnena gainera, armak eta munizioa ere partekatzen baiziren inbentarioko laukietan. Horrela, partida gordetzeko gela batera heldu eta bertako kutxan inbentarioa kudeatzerakoan jokalariak ondo antolatu behar ziren: "nora noa orain? Zer eraman behar dut? Munstro asko daude ibilbide honetan, bira luzeagoa egitea komeni zait?"\nHau zen azken batean Resident Evilek proposatutako jostagarritasuna. Beldurrak eta sustoek ikaragarrizko garrantzia daukate, baina horietara ohituta puzzle eta kudeaketa joko baten aurrean gaudela ohartzen gara. Are gehiago: beldurra ematen duten elementuak, munstroak, abenturak mahaigaineratutako beste puzzle bat direla esan daiteke.\nHoriek akatzea edo ez gure esku egongo da askotan, munizioa gordetzea komenigarriagoa izango baita: egin beharreko bidaia kopurua murrizteko balioko du alde batetik, inbentarioan toki gehiago izango dugulako, baina aldi berean etsai garrantzitsu bati aurre egitea tokatzen zaigunean behar bezalako armategia daukagula ziurtatuko dugu modu horretara. Are gehiago, ezinezkoa izango da jokoan aurkitzen ditugun arerio guztiak akatzeko behar besteko munizioa aurkitzea. Beraz kontu handiz ibili eta etsaiak saihesteko bideak aurkitzea izango da jokalarien beste eginbeharretako bat.\nJostagarritasun aldetik 1996ko jokoa dela argi geratzen da hasiera batetik. Kamera finkoak, aldez aurretik renderizatutako kokalekuak eta tanke kontrolak dira jokatzen hasi eta jarraian nabarituko ditugunak. Gaur egun guzti horiek albo batera utzi dituzten arren, hainbat jarraipenetan oinarrizko mekanika eta elementuak mantentzen jarraitu zuten Capcomekoek. Garaiko mugatzeek eskatutako elementuak izan ziren, baina asko dira horiek itzultzea eskatzen duten zaleak.\nIzan ere, kamera finkoek giro misteriotsu eta beldurgarria areagotzeko balio zuten. Jokalariek ezin zuten ikusi korridore bukaeran egongo zena: horrela, norbere irudimenak paper garrantzitsua betetzen zuen jokoan murgiltzerako orduan. Soinu efektuekin ere gauza bera gertatzen zen: "entzuten ari naizen hori ezkutatuta dagoen izakiren batek sortutakoa edo haizeak eragindakoa da?" Ikarak hor zeuden, baina gehienbat jokalarien aurreikuspenekin jokatzen zuten garatzaileek girotze eta presio hori eragiteko unean.\nIzugarrizko arrakasta lortu ondoren, jatorrizko Resident Evil PC eta Sega Saturnetik ere igaro zen. 2002an, baina, aipatutako oinarrizko elementuak mantentzen jarraitzen zituen remakea argitaratu zuten Nintendoren Gamecube kontsolarako. Remake oso fidela izan zen, baina aldi berean gauza berriak gehitzen zituen: Lisa Trevor beldurgarria, kokaleku gehigarri batzuk, defentsarako armak edota Crimson Head deitutako zonbi bereziak ikusi genituen remakean, besteak beste.\nRemake honek birmasterizazioa jaso zuen PC, PS4, PS3, Xbox One, Xbox 360 eta Switcherako, bereizmena areagotuta baina aldi berean aldaketa interesgarri batzuk gaineratuta: tanke kontrolak eraberritu zituzten adibidez, jatorrizko jokoan bezala jokatu daiteke D-Padaren bidez, baina stickarekin mugimendu librea izango dugu. Jarraitzaile askorentzat eraberritze honek suposatu zuen RE sagaren punturik gorenena, eta gaur egun klasiko hutsa izaten jarraitzen du.\nBigarren atalak horren onak ez direla esaten da, baina Capcomek guzti hori albo batera uztea lortu zuen 1998an kaleratutako Resident Evil 2rekin. Lehen atalean egindako guztia hobetu eta askoz abentura handiagoa eratzea zen japoniarren helmuga, eta guzti hori epe motzean egin zuten. Spencer etxetik kokaleku guztiz desberdin batera pasatu ginen jarraipenean: suntsitutako Raccoon Cityko kaleetan hasten zen Leon S. Kennedy eta Claire Redfielden abentura. Halere, erabateko protagonista hiriko komisaria da: aurreko jokoan gertatu bezala era guztietako puzzleak aurkituko ditugu bertan, baina girotzea gertuagokoa egiten da, ezagunagoa.\nSentipen hori areagotzeko ezagutuko ditugun pertsonaiak daude: Raccoon Cityn zonbiak nagusitu badira ere, oraindik hainbat dira bizirik dirautenak. Aurreko atalean bizitako bakardadearen ondoren eskertzeko aldaketa da, eta jakina, asko eta asko zonbien janari izateko ikusten baditugu ere, girotzea hobetzeko eta protagonistek bizi duten egoera larritzeko balio du jende normala (edo ez hain normala) ikusteak.\nInbentario mugatua, puzzleak, kamera finkoak eta tanke kontrolak mantentzen dira bigarren jokoan: jostagarritasun aldetik ez dago ia aldaketarik. Mikamik ekoizle lanak egin zituen oraingoan: PlatinumGamesen buru bilakatu den Hideki Kamiyak hartu zuen zuzendari kargua, aurreko lanean egindakoa hobetzeko asmoarekin. Arma, puzzle eta etsai gehiago ikusi genituen Raccoon Cityn, eta sagaren istorioak jauzi handia egin zuen hemen, lehenengo jokoan aurkeztutakoan sakonduta, B serieko beldurrezko filmeen ibilbidea jarraituz aldi berean. Horren adierazgarri dugu George Romero zinemagileak zuzendutako RE2ren iragarkia:\nNabarmentzekoa izan zen bi diskoen funtzionamendua: abentura hasterakoan Leonen eta Clairen artean aukeratu behar genuen. Hasierako zinematikan eztanda batek banatu egiten zituen protagonistak. Halere, printzipioz bi hauen ibilbidea oso antzekoa zen, leku berberak bisitatuta. Batekin jokoa gainditzerakoan, baina, bigarrenarekin jarraitzeko aukera eskaintzen zuten Capcomekoek hasierako gertakari horren beste ikuspegia ezagutzeko: B Scenario deitutakoak benetako amaiera ezagutzeko balio zuen, puzzle berriekin eta jatorrizko ibilbidean ikusi gabeko etsaiekin. Mr. X beldurgarria ezagutu gabe geratu ziren asko honengatik.\nRemakea ere jaso zuen RE2k, baina orain gutxiko kontua da: 2019an kaleratu zen RE Engine motor grafikoarekin sortuta. Kasu honetan bai, jokoa guztiz eraldatzen zuen bertsio honek. Hirugarren pertsonan eta kamera librearekin, itxura batean jatorrizko abentura fideltasun osoz jarraitzen du, baina zaleek aldaketa mordoa nabarituko dituzte bai kokalekuetan zein gidoian.\nNabarmenena? Lehen aipatutako Mr. Xrena: bigarren ibilbideko etsaia izan beharrean ia hasieratik aurkituko dugu arerio hau. Horrez gain, atsedenik hartu gabe ibiliko da gure atzetik kokaleku zehatz batzuetan, gainditu beharreko beste puzzle batean bilakatuta. Izan ere, garaitezina da izaki erraldoi hau. Isilpean ibiltzera eta azaltzen den unean ihes egitera behartuko gaitu hainbat biderrez, remakeko une larrienak horiek izanik.\nHirugarren atala ez zen jaio postu hori betetzeko asmoarekin. Resident Evil 3: Nemesis izatez spin-off bat zen; RE unibertsoan oinarritutako aparteko abenturatxo bat, non Umbrella erakundeko mertzenarioen kontrola hartuko zuten jokalariek. Ideia hori eboluzionatzen eta hazten joan zen, azkenean lehenengo bi atalen antzekotasun nabarmenagoak edukita. Protagonista ezagun baten itzulera suposatu zuen: RE1eko Jill Valentine kontrolatuko dugu berriz, une batzuetan Carlos Oliveira mertzenarioarekin jokatuta.\nAurreko jokoen aldean nabari da proiektu txikiago baten emaitza dela: askoz abentura zuzenagoa da, eta horren ondorioz, laburragoa; bi pertsonairen ibilbideak ez izateak ere laguntzen du horretan. Oraingoan bai, Raccoon Cityko kaleetatik zehar ibiliko gara hiria esploratzen. Puzzleek ere hor jarraituko dute, baina ez gara aurrera eta atzera ibili beharko, ez horrenbestetan behintzat; hau maparen egituragatik ere gertatzen da, elkar konektaturiko guneak ikusi beharrean ibilbide linealagoak egongo baitira.\nAkzioa nabarmenagoa da RE3n: arma gehiago izateaz gain munizioa sortzeko sistema gehitu zuen atal honek; ezaugarri hau ondorengo joko askotan ikusi izan dugu. Hori dela eta, tiro gehiago ikusiko ditugu, zonbiak kontu handiz kudeatu beharreko etsaiak izatetik gupidarik gabe akatu beharreko izakiak bihurtzeraino. Ez hori bakarrik, saihesteko mugimendua erabili dezake Jillek: une aproposean horretarako botoia zanpatuta erasoak saihestu daitezke.\nRE3ren erabateko protagonista, baina, izenburuan aipatzen dena da: Nemesis. Izaki erraldoi beldurgarri hau abentura osoan gure atzetik ibiliko da, bere helburua S.T.A.R.S taldeko kide guztiak akatzea baita. Unerik zirraragarrienak Nemesis agertzean biziko ditugu, hil ala bizikoak izango baitira: askotan ihes egitea baino ez da geratuko, baina armak eta munizioa modu egokian kudeatuta munstroari aurre egiteko aukera edukiko dugu.\nFuntsean obra kaxkarragoa den arren, Nemesisekin lortutako dinamikak jokalariak benetan gatibatu zituen. Joko klasikoetako momentu larrienak sortu zituen izaki honek, sagako munstrorik ezagunenetako batean bilakatu arte.\nNorbere irudimenak paper garrantzitsua betetzen zuen jokoan murgiltzerako orduan.\nAbentura honek ere aurrekoaren antzeko remakea izan zuen joan den urtean. Berriz ere RE Engine aparta erabilita, baina oraingoan aldaketa esanguratsuagoak eginda. Jatorrizko jokoa laburra bazen, remakea are motzagoa da, eta akzioa oraindik nabarmenagoa egiten da bertsio berrian.\nNemesisek agerraldi gehiago ditu, baina ez dira horren zirraragarriak: garaitu ezin den arerioa izatetik tiroka egurtuko dugun izakian bihurtzen da remakean, horren berezia zen ezaugarria hondatuta. Halere, beldurrezko sagaren zaleek galdu ezin duten obra da hau, bai jatorrizko bertsioan zein remakean.\nOinarrizko mekanikak mantenduta, baina eraberrituta\nZenbakirik gabe baina gainerakoen besteko garrantzitsua izan zen Resident Evil Code: Veronica. Bere osotasunean hiru dimentsioetan eratutako lehen abentura klasikoa izan zen, baita zorakeriak eta akziozko eszenak gehitzen hasi zen lehen jokoa ere. Claire Redfield itzuli zen protagonista lanak egiteko Dreamcast, PlayStation 2 eta ondoren Gamecuberako kaleratutako joko honetan.\nGarai hartan Resident Evilen ezaugarri nagusiak bereganatzen zituzten beste joko batzuk ere ikusi genituen. Ezagunenak Capcomen eskutik sortu ziren: survival horrorra dinosauroekin batzen zuen Dino Crisisek. Lehen jokoa RE hutsa bada ere, jarraipenetan tiroak ziren nagusi, eta hirugarren jokoan espazioko dinosauroak ikustera iritsi ginen.\nOnimusha saga ezaguna Erdi Aroko Japonian girotutako Resident Evil bat sortzeko asmotik jaio zen. Survival horror elementuak mantentzen baditu ere, katana eta bestelako armekin bizitako borrokek ere bere garrantzia daukate abentura berezi honetan. Dino Crisisekin gertatu modura, jarraipenekin akzioa nagusituz joan zen, RPG elementuak jasota eta guzti.\nResident Evil 0 da mekanika klasikoak mantendu zituen azken jokoa: izatez Nintendo 64rako garatzen hasia, baina azkenean Gamecuberako sortua, bere ezaugarri nabarmenena bi pertsonaia aldi berean kontrolatzearena izan zen. Inbentarioak kudeatzeko prozesua beste maila batera eramaten zuten horrela, lehen Resident Evilen kutsua zeukan abentura eratuta. Sagaren iraultza, baina, laugarren atalarekin heldu zen.\nBideo-jokozaleek ongi ezagutzen dute Resident Evil 4. Garapen luzea eta zaila izan zuen, eta prozesu horretan mamuekin zein bestelako munstroekin saiatu zirela ikusi genuen garai hartan argitaratzen ziren trailer eta gameplay bideoetan. Horrenbeste aldaketa egon ziren, jorratutako ideien artetik Capcomen beste frankizia ezagun bat jaio zela: Devil May Cryren erroak RE4tik sortu ziren, Shinji Mikamik survival horrorretik urruntzen zebiltzala ikusterakoan akzio ikusgarrirantza desbideratuta.\nDena dela, behin betiko bertsioak zeresana eman zuen zaleen artean. Hasiera batean Gamecubeko esklusiboa (ondoren existitu izan diren ia plataforma guztietan ikusi dugun arren), RE2ko protagonista Leon S. Kennedy Espainiara eramaten du jokoak. Bere helburua AEBetako presidentearen alaba aurkitzea da, sekta batek bahitu ondoren. Kamera finkoak alde batera utzita, jostagarritasuna guztiz eraldatu zuen laugarren atalak: kamerak Leoni hurbiletik jarraitzen dio, tanke kontrolak mantentzen diren bitartean. Tiro egiteko armen laser erakusleak erabiliko ditugu, inongo mirarik gabe.\nAkzioa askoz nabarmenagoa da Espainiako herrixka galduan. Tiroka ariko gara etengabean, eta etsaiek munizioa, pesetak (bai, pesetak), eta bestelakoak botako dituzte hiltzerakoan. Ez dira kudeatzeko beste puzzle bat jada: aurrera egiteko tiro egitea ezinbestekoa da, eta eszena ikusgarriak daude uneoro. Quick Time Event uneak ere biziko ditugu behin eta berriz: Leonek heriotza saihestu beharko du horietan, era guztietako arriskuak ikusiko ditu-eta.\nAldaketa esanguratsuena baina, etsaien aldetik dator. Agur zonbiak, kaixo gizakiak. Ez gizaki normalak, noski: parasito batek kontrolatutako gizon eta emakumeak akatsen ibiliko gara atsedenik hartu gabe pistola, eskopeta eta metraileta erabilita. Bestelako izakiekin ere topo egingo dugu baita: lehen trailerretako troll erraldoia gogoratzen dute askok, baina izaki beldurgarrien kopuru aproposa ikusiko dugu Leonen txangoan.\nEra guztietako kritikak jaso zituen jatorrizko mekanikengatik horrenbeste aldentzen zen laugarren joko honek. Asko dira Resident Evilen nortasuna lan honekin galdu egin zela diotenak, baina beste horrenbestek diote joko dibertigarri eta berezia dela: ez dago RE4 bezalakorik. Urteak igaro ahala kultuzko estatus hori lortu dute Leonen Espainiako abenturek, eta laister berriz gozatzeko aukera izango dugu errealitate birtualean Oculus Quest 2 gailuentzako prestatzen ari diren RE4 VR-rekin.\nBosgarren eta seigarren atalek laugarrenaren ibilbide hori jarraitu zuten, akzioa gero eta gehiago nabarmenduta. Resident Evil 5ek aurrekoaren ia mekanika guztiak mantentzen ditu, kooperatiboa gehituta: abentura osoa lagun batekin gainditzea posible da. Bakarka jokatzeak nekatu egiten duen bitartean (batez ere beste pertsonaiaren adimen artifizial eskasarengatik), binaka aritzea itzela da: beldurrezko kutsua guztiz galtzen da Afrikan girotutako joko honetan, baina behin eta berriz jokatzeko abentura bihurtzen da aldi berean.\nKamera finkoak alde batera utzita, jostagarritasuna guztiz eraldatu zuen laugarren atalak.\nSeigarrena eboluzio hutsa izan zen garatzaileen hitzetan. Garapenaren kostuak inoizko handienak izan ziren Capcomentzat. Hainbat protagonista ditu Resident Evil 6k, istorio desberdinetan banatuta: aurreko jokoan egin bezala lagun batekin gainditu daiteke. Lehen jokoarekin hasitako istorioaren bukaera suposatu zuen. Horretarako sagako protagonista eta pertsonai ezagunenak bildu zituzten: Chris, Leon, Ada, Sherry eta gehiagorekin jokatu zitekeen, Albert Weskerren semea barne. Sagak pixkanaka beldurrezko elementuak alboratu eta akzioan ardaztuz joanda, seigarren jokoak guztiz barneratu zuen azken elementu hau: tiroak, eztandak eta zoratzeko eszenak dira nagusi RE6n.\nResident Evilek eraldatzeko denbora hartu zuen seigarren atala argitaratuta. Era guztietako spin-offak ikusi genituen hainbat urtez, baina japoniarrak ez zeuden prest zenbatutako lanen hurrengo atala ezagutzera emateko: Resident Evil Revelations eta honen jarraipena, Operation Raccoon City, Umbrella Corps... zaleak ez zeuden guztiz pozik bigarren mailako abentura hauekin, eta azkenean Capcomek erroetara itzultzea erabaki zuen.\nBeldurra nagusi, beste behin\nAbandonatutako etxea, desagertutako jendea eta argitu beharreko misterioa dira Resident Evil 7ren premisak. Guzti hau beldurrezko girotze apartarekin batu zuen zazpigarren jokoak. Hori bai, jokatzeko moduak aldaketa garrantzitsua jasan zuen: lehen pertsonan ariko gara abentura honetan, lehen aldia izanik sagako zenbatutako jokoen artean.\nLehen aipatu bezala RE6k jatorrizko istorioa bukatutzat eman zuen, beraz hasiera freskoa edukitzeko protagonista guztiz berria sortu zuten Capcomekoek: Ethan Winters. Desagertutako emaztea aurkitzea izango da bere helmuga, eta horretarako AEBetan galdutako etxebizitza bat esploratu beharko du. Resident Evil bat da noski, eta hortaz amesgaiztoko munstroekin topo egingo du. Atal honetan etsai nagusia Baker familia izango da: zonbiak ez, baina beste era bateko izakiak dira familiako kideak.\nAmnesia edota Outlast bezalako jokoek egin bezala, lehen pertsonan jokatzeak beldurra beste maila batera eramateko balio du. Girotze eta gidoi berriek ere zerbait ezezagunaren aurrean gaudela sentiarazteko balio dute, ohiko zonbi apokalipsia alde batera utzita eta girotze misteriotsua eta hurrenekoa eratzeko.\nZaleen artean izugarrizko arrakasta suposatu zuen zazpigarren atalak. Erroetara itzultzeak mesede handia egin zion beldurrezko jokoen sagari; hainbat eta hainbat akziozko abentura ikusi ondoren zaleek benetako RE bat nahi zuten, eta azken honek aldaketa esanguratsuak ekarri bazituen ere, formula berpiztu eta eraberritzeko balio izan zuen.\n25 urte bete ditu Capcomen frankizia maitatuak. Zazpi joko nagusi, hainbat remake, era guztietako spin-off abenturak, animaziozko zein aktore errealen filmak, liburuak eta gehiago izan ditu Resident Evilek urte guzti hauetan. Bihar, baina, bideo-joko berria jasoko dute jarraitzaileek. Resident Evil Village izango da sagaren zortzigarren atala; aurrekoan ikusitakoa jarraituko du, baina beldur maila pixkat gutxitu eta akzioa gailenduko da berriz Ethan Wintersen abentura berrian.\nIkusteko dago zer nolako harrera izango duen zaleen artean, baina argi dago REk inoiz baino indar gehien daukala gaur egun.\nResident Evil 3 Remake - Analisia


Herriko bazter guztiak euskal presoen aldeko mezuz betetzeko deia egin du Amnistiaren Aldeko Mugimenduak - Arrasate - Goiena.eus\nHerriko bazter guztiak euskal presoen aldeko mezuz betetzeko deia egin du Amnistiaren Aldeko Mugimenduak\nTxomin Madina Milikua 2009-03-17 21:29\nAmnistiaren Aldeko Mugimenduko kideek, preso ohiek eta preso eta iheslarien senideek agerraldia egin dute pasa den astean Ertzaintzak kartelak kendu zituen lekuan.\nAgerraldian Ertzaintzaren azken ekintzetako batzuk kritikatu dituzte, besteak beste, Arrasateko presoen argazkiak kendu izana. Ertzaintzaren jarrera poliziala, EAJren jarrera politikoari guztiz lotuta dagoela gaineratu dute Amnistiaren Aldeko Mugimenduko kideek.\nAdierazi dute era berean, PSOEren Gobernuak euskal presoen kolektiboa ezabatzeko salbuespeneko neurriak ezarri dituela espetxeetan. Neurri horien artean aipatu dituzte minbizia duten presoak espetxean mantentzea, biziarteko espetxe zigorra praktikan ezartzea, sakabanaketa eta bakartzea.\nAzpimarratu dute azken euskal preso politikoa etxean egon arte Amnistiaren Aldeko Mugimenduak ez diola amnistiaren alde borrokatzeari utziko eta herritarrei dei egin diete Arrasateko bazter guztiak euskal preso politikoen aldeko mezuz betetzeko.\nEuskal preso politikoen eskubideen aldeko borroka indartzera eta horretarako antolatutako ekimenetan parte hartzera deitu ditu herritarrak Amnistiaren Aldeko Mugimenduak. Zentzu horretan, pasa den asteko argazkiak kentzea eta euskal presoei aplikatzen zaien espetxe politika salatzeko, martxoaren 27an herriko plazan egingo duten elkarretaratzera gonbidatu dituzte herritarrak.


Mantentze lanetako produktuak | Epidor TD\nEpidor TD/Produktuak/Mantentze lanetako produktuak\nMantentze lanetako GMP (General Maintenance Products) produktu familian, zure mantentze edota produkzio lanak eraginkorrago, erosoago eta azkarrago egiteko behar dituzun produktu eta zerbitzuen zorro zabal bat aurkituko duzu.\nOndoren, gure produktu multzo nagusiak aurkituko dituzu. Zure beharrei erantzuten ez badiete, ez izan zalantzarik gurekin harremanetan jartzeko, eta laguntzen saiatuko gara.\nMetalak mekanizatu eta gainazal akaberak egiteko produktuak: fresak, ebaketa diskoak, bandak, xafla urratzaileak, etab.\nESTUTZE KONTROLATUA DAUKATEN MUNTAKETA SISTEMAK\nInstalazio pneumatikoetarako osagaiak, hala instalazio finkoaren elementuak (errakoreak, hodiak, iragazkiak, erregulagailuak, etab.) nola kontrol eta jardute elementuak (elektrobalbulak, eragingailuak, benturiak, etab.).\nARRISKUEN ETA ISURIEN PREBENTZIOA\nLanpostuan segurtasuna bermatzeko artikuluak; baita isuriak prebenitzeko kontsumigarri eta ekipamenduak ere (kubetoak, suaren kontrako armairuak, xurgatzaileak, etab.).\nITSASGARRIAK ETA PRODUKTU KIMIKOAK\nItsaste, zigilatze, garbiketa, babes, gainazalen berreraikitze eta bestelako operazioetarako produktuen gama osoa.\nMakinak koipeztatu eta lubrifikatzeko produktuak: koipeak, lubrifikatzaileak, oreak, olioak (ontziratu gabe, spray bidez eta aplikagailuarekin), eta horiek dosifikatzeko ekipamenduak.\nTresna eta ekipamendu batzuk lagungarriak dira mantentze lanak egiteko eta egindako lanen kalitatea eta segurtasuna bermatzeko, baina kostu handikoak direnez gero eta noizean behin baino ez direnez erabiltzen, enpresa askok ez dute behar den inbertsioa egiten tresna eta ekipamendu horiek erosteko. Holako kasuetan, gure alokairu zerbitzuak tresna eta ekipamendurik onenak eskainiko dizkizu, eta erabilpen denbora baino ez duzu ordainduko. Nahi izanez gero, erabilgarri ditugun tresna, makina eta ekipamenduen parkea kontsulta dezakezu, eta ekipamendurik onenak inbertsiorik egin gabe erabiltzeko aukeraz gozatu.\nProdukzio industrialeko lerroetan lubrifikazio egokia egotea funtsezkoa da ustekabeko geldialdiak ekiditeko eta ekipamenduen kontsumoa murrizteko. Sarri, arazoen analisia, diseinua, plangintza eta lubrifikazio errutina zuzenaren aplikazioa zeregin konplexua izaten da, espezializatuta egon ezean. Utzi egizu gure eskuetan zeregin hori eta konpondu arazoa erraz eta eraginkorki.


Urolako Bidegorria – Gure Tren Zaharraren ibilbideari jarraituz\nHasiera Zer egin Urolako Bidegorria\nUrolako Bidegorria – Gure Tren Zaharraren ibilbideari jarraituz\tIngurune paregabe bat zeharkatzen duen ibilbide prestatua guk jartzen dugu. Zuk, bizikleta eta konpania ona (familia, lagunak...). Nahasketa horren emaitza: Egunpasa zoragarri bat Urolako tren zaharraren ibilbidea bizikletaz zeharkatzen, naturaz gozatu eta kirola egiten duzun bitartean, zureen konpainian nola ez.\nIbilbidearen datu batzuk: Azpeitia – Legazpia, 22,5 Km. 5 estazio, 39 zubi, 19 tunel argiztatuak, eserlekuak, seinaleak, paperontziak, hamar iturri eta bi komun publiko, argiztaturiko zonak eta deskantsu zein jolaserako guneak.\nFundación Vías Verdes-en webgunean


19 « azaroa « 2021 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 19 azaroa 2021 17:00\nPrentsaurrekoa. ‘Veni, vidi, vici’ kontzertua aurkeztea\nParte hartzaileak. Udal Musika Bandako zuzendari laguntzaile Iker Olazábal; eta Margarita Lorenzo de Reizabal, gonbidatutako zuzendaria\nEguna. Astelehena, azaroak 22\nPrentsaurrekoa. ‘Acosta danza’ antzezlana aurkeztea\nParte hartzaileak. Verónica Corveas, maisua; Laura Rodríguez, dantzaria; eta Raúl Reinoso, dantzari-koreografoa\nHarrera ekitaldia Hazia 23 proiektuan parte hartu duten enpresa eta gazteei\nParte hartzaileak. Vitoria-Gasteizko alkate Gorka Urtaran; lehen alkateorde eta Ekonomia Sustapen zinegotzi Maider Etxebarria; eta Asis Fundazioko zuzendari Juncal Yubero\n(Zuzenduta) Asteburuko aurrreikuspenak\n– Miren Fernández de Landa Berdintasun zinegotziak Izan Nonahi Topaketa Librean parte hartuko du 18: 30ean Villa Suson\n– Gorka Urtaran alkateak Arabako Gorrak elkartearen 50. urteurrena ospatzeko ekitaldian parte hartu du, 10: 30ean, Europa jauregian.\n– Raimundo Ruiz de Escudero Mugikortasuneko eta Espazio Publikoko zinegotzia “bide Indarkeriaren aldeko Biktimaren Eguna” ospatzeko ekitaldira joango da 12: 00etan, Urrezko Zeledonen plazan.\nKategoriak: Prentsa oharrak — Etiketak: AMVISA, Unibertsitateko ibilbidea — Komunikazio Zerbitzua / Servicio de Comunicación — 13:45\nKategoriak: Prentsa oharrak, Prentsa oharrak, Prentsa oharrak, Prentsa oharrak — Etiketak: Albacete, Gasteizko mugikortasun eredua, Raimundo Ruiz de Escudero — Komunikazio Zerbitzua / Servicio de Comunicación — 13:28\nUdalerriko 5 herritan hobekuntza-lanak egiteko laguntza emango du Gasteizek\nKategoriak: Sailkatu gabea — Etiketak: hobekuntza-lanak, laguntza — Komunikazio Zerbitzua / Servicio de Comunicación — 13:21\nUdalak 50.000 euro bideratuko ditu Berroztegieta, Ilarratza, Matauku, Mendoza eta Zumeltzuko hainbat proiektutara\nLankidetza-hitzarmenak tarteko, udalerriko 5 toki-erakundetako obretarako 50.000 euro bideratzea onetsi du Tokiko Gobernuak gaur goizean.\nUdalak 19.000 euroko laguntza emango du Mendozako plaza eraberritzeko; 8.000 euro Berroztegietako edateko uraren hornidura-adar bat konpontzeko; 8.000 euro Ilarratzako bideak egokitzeko; 8.000 euro Mataukun aisialdi-gune bat egiteko, eta 7.000 euro Zumeltzuko euri-urak konpontzeko lanetarako.\nUdalak 49.000 euro emango ditu ekonomia eta enplegua sustatzeko, SEA-Arabako elkartearen bidez\nKategoriak: Sailkatu gabea — Etiketak: Ekintzaileentzako laguntza, Maider Etxebarria, SEA-Arabako elkartea — Komunikazio Zerbitzua / Servicio de Comunicación — 12:54\nHitzarmena onartzeak 22.500 euroko ekarpena egitea dakar, hiriko ostalaritza-sektorea sustatzeko, eta, bestetik, 26.500 euro bideratzea lanbideei buruzko orientabideak emateko eta enplegurako lan-bitartekaritza programa bat garatzeko, udalarentzat lehentasunezkoak diren kolektiboei zuzenduta.\nHauek dira, zehazki, jarduera horiek: lan-merkatuaren prospekzio-txostenak egitea; aktibaziorako ekintzak eta esku-hartzeak, praktikak enpresetan eta laneko esku-hartzeak; Horietaz gain, Back to Araba Talent Forum Day eguna antolatzea, hau da, lan-arrazoiak tarteko Araba utzi eta orain itzuli nahi dutenei zuzendutako urteko ekitaldia.\nEra berean, Lanbiderekiko lankidetza-hitzarmena onetsi du gaur Tokiko Gobernu Batzarrak, ekintzaileei laguntzeko deialdian erakunde laguntzaile jarduteko.\n“Hemengo startup eta enpresa txiki eta ertainen sustapen ekonomikoa erabakigarria da, bai enpleguari eusteko, bai enpresak etorkizuneko eredu berritzaileetarantz bultzatzen jarraitzeko, hartara industrian eta eraldaketa ekonomikoan goi-mailan egoteko. Ildo horretan, bi dirulaguntza onartu ditugu SEAren eta Lanbideren eskutik berrikuntzaren eta kalitatezko enpleguaren alde lan egiten jarraitzeko” azpimarratu du Maider Etxebarriak.\nIbailakua auzo-elkarterako lokalean obra egiteko kontratazio-dosierra onetsi da\nKategoriak: Sailkatu gabea — Etiketak: Borja Rodríguez, Ibailakua auzo-elkartea — Komunikazio Zerbitzua / Servicio de Comunicación — 12:49\n140.515 euroko aurrekontua du, BEZa barne, eta bi hilabetetan gauzatu behar da.\nBorja Rodríguezen ardurapean dagoen Herritarren Partaidetzaren, Gardentasunaren eta Gizarte Etxeen Sailak proposaturik, Ibailakua auzo-elkarterako lokala egokitzeko obren kontratazio-dosierra onetsi du gaur Tokiko Gobernu Batzarrak. Hondarribi kaleko 34-36ko lokal batean egingo dira obrak, eta 140.515,00 euroko aurrekontua izango dute (BEZa barne).\nLokalak 70 metro koadroko azalera eraikia du, eta egun gaitu gabe dago (obra-akaberak ditu). Espazio gardena da. Udal Eraikinetako Mantentze Zerbitzuko teknikariek Herritarren Partaidetzaren Zerbitzuak azaldutako beharrak kontuan hartuta: prestatu dituzte obra hori kontratatzeko proiektua eta baldintza teknikoen orria: atondo-bulego gune bat, erabilera anitzeko gune bat (panelen bitartez zatikagarria) eta komunak izatea; baita fatxada eta abian jartzeko behar diren instalazioak ere.\nHorretarako bi hilabeteko gauzatze-epea ezarri da, zuinketa-akta sinatzen denetik kontatzen hasita.\n« Albiste ona da auzoaren alde lan egiteko, komunitatea sortzeko, parte hartzeko eta norberaren zein auzoko eta hiriko gainerako biztanleen ongizatea izateko lan egiten duten Ibailakuako bizilagunek beren beharretara egokitutako topagune bat izatea, eta, gainera, leku horrek beren jarduerak dinamizatzen eta bideratzen laguntzea » azpimarratu du Borja Rodríguez zinegotziak.\nUdaltzaingoak bart goizaldean 26 urteko gizonezko bat atxilotu du bere bikotekideari egindako eraso-delituaren ustezko egilea delakoan.\n04:00ak baino lehenxeago, Justo Vélez de Elorriaga kalean emakume bati eraso egin diotela zioen abisua jaso dute. Bertaratutako patruilak egiaztatu duenez, ustezko erasotzailea emakumearen bikotekidea da. Gizonezkoa atxilotu egin dute biktimaren eta lekuko baten kontakizuna entzun ondoren.\nUdaltzaingoak ospitale-zentro batera eraman du emakumea, eta gizonezkoa, aldiz, Agirrelandara. Gaur eramango dute epailearen aurrera.\nKategoriak: Sailkatu gabea — Etiketak: Gorka Urtaran Alkatea, Memoriaren plaza, obrarako kontratua — Komunikazio Zerbitzua / Servicio de Comunicación — 11:44\nEsku-hartzea Postetxearen eta Biktimen Oroimenezko Zentroaren artean egingo da, dagoeneko berritu den inguruari jarraipena emanez; orotara 1,6 milioiko inbertsioa izango du, eta 1,1 milioiko kanpo-finantzaketa\nProiektuak lurpean Gasteiz osoko bizikleta-aparkaleku handiena eraikitzea aurreikusten du, zeinak 200 plaza gehituko baitizkio VGBiziz sareari\nIldo horretan, led-teknologiadun argi-puntu berri batzuk, iturri apaingarri bat, Gasteiz estilo bankuak, banku luzeak, barandak eta saretakjarriko dira.\nEuskararen Nazioarteko Egunerako programazioa hasi da\nAbenduaren 3an izango da, urtero bezala, Euskararen Eguna. Hori dela eta, Euskararen Nazioarteko Egunerako diseinatutako ekitaldi-egitaraua antolatu dute euskararen inguruan lan egiten duten hainbat eragilek eta baita Gasteizko Udalak ere.\nHain zuzen ere, abenduaren 3ra arte iraungo dute iada hasi diren ekitaldi horiek, ‘Euskarak, hamaika hiztun, hamaika jostun” lelopean. Euskara Zerbitzuarekin elkarlanean, honako eragile hauek aritu dira: Alea, Geu, Mendibea, Arabagara, Zizta, Zet, Oihaneder, Goiena, Bai Euskarari eta Zabalgana Batuz elkartea. Gasteizko Udalak 19.000 euro inbertituko ditu abenduaren 3an Euskararen Nazioarteko Eguna dela eta antolatutako Euskararen Asteko jardueretan.\nGasteizko Udala aspalditik ari da euskararen erabilera handitzeko eta sentsibilizazioa sustatzeko neurriak hartzen, maila pertsonalean, sozialean eta ofizialean euskararen erabilera guztiz normalizatzearren.\nInformazio guztia www.v-g.eus/euskarareneguna webgunean dago.


BAT 99 - 2016 (2) Euskararen bilakaera soziolinguistikoa (1981-2011) | Soziolinguistika Klusterra\nAtarikoa » Proiektuak » EZAGUTZAREN KUDEAKETA » BAT Soziolinguistika Aldizkaria » Azken zenbakiak » BAT 99 - 2016 (2) Euskararen bilakaera soziolinguistikoa (1981-2011)\nBAT 99 - 2016 (2) Euskararen bilakaera soziolinguistikoa (1981-2011)\nEuskararen bilakaera soziolinguistikoa (1981-2011) (I)\nEuskararen bilakaeraren argi-ilunen gurpilean: hazkundetik garapen iraunkorrera bidean\nLaburpena: Mitxelenak “Euskararen bide luze bezain malkarrak” izan zituen hizpide 1977an, “Euskararen liburu zuria” izeneko libururako idatzi zuen artikulu gogoangarrian. Harrezkero, ibilbide oparoa izan du euskarak. Euskararen biziraupena genuen urte haietan kezka eta helburu; gaur egun, berriz, ez dago jokoan euskararen biziraupena (ez hainbat belaunalditara begira behintzat): bizi-indarra dugu erronka gaur. Beheranzko joera irauli eta hazkundean jarri du euskara euskal gizarteak. Euskararen bilakaera hazkunde jarraitua izatea lortu dugu azken laur hamarkadetan. Bidea, baina, ez da amaitu. Behar dugu jarraitu. “Bide luze bezain malkar” horietan hizkuntza politika eraginkorra eta aurreragarria egin nahi badugu, badira gogoan hartu beharko genituzkeen zenbait arrisku. Arrisku horien artekoak dira, esate baterako: hizkuntza politikaren xedea oker identifikatzea (hizkuntza politikaren subjektua ez baita hizkuntza, hiztuna baizik); azken 30 urteetan euskararen egoerak izandako bilakaera behar bezala ez aitortzea; dena egina dagoela pentsatzea; euskaraz jakiteari eta euskara erabiltzeari gizartean aitormen desberdina egitea: hainbat hiztunen artean euskara batuaren balioa apaltzea; euskara aniztasunarekin ez identifikatzea; testuinguru soziala aldatu dela ez ikustea; euskararen biziberritze prozesua periferiatik irudikatzea eta “gutarrentzat” bakarrik diseinatzea.\nArriskuak arrisku, honaino iristen asmatu dugu. Eta honaino iritsi izana gizartearen eskutik ibili garen seinale da. Hauxe da, bada, nik gaur azpimarratu nahi nukeen ideia nagusia: euskararen hazkunde eta garapen iraunkorra, euskara gizarte osoak bere egitetik bakarrik etor daitekeela, sekula ez ghettotik. Euskara biziberritzearen arrakastarako ezinbestekoa izan da, eta ezinbestekoa izango da, adostasun sozial eta politiko zabala.\nHitz gakoak: Euskara, hazkunde, iraunkor, biziraupen, bizi-indar, arrisku, ghetto, adostasun\nEuskararen transmisioa eta gaitasuna eta aurrera begirako erronkak\nLaburpena: Lanketa honen jomuga bikoitza da; euskararen transmisioa zein gaitasuna zenbatekoak eta nolakoak diren aztertzea, eta horien emaitzen balantzea egitea. Eginkizun hori burutzeko, zailtasun batzuei aurre egin behar izan diegu, hala nola aztergaiaren kokapen eta definizio kontzeptual zehatzik ezari eta gauzatze tekniko egokirako mugei. Hurrengo lerroetan ahaleginduko gara esandako arazoak zein diren eta, horiek bideratze aldera, egin diren hautuak argitzen. Zehatzago, analisia aurrera eramateko Hizkuntza Indarberritze prozesua hartu dugu ipartzat eta horretara erdiesteko makulu gisa sozializazioaren paradigma; horien muina eta ñabardurak azalduko ditugu, pauso horiek ematea ezinbestekoa baita transmisioaren eta gaitasunaren azterketa zein balorazioa erdietsi ahal izateko.\nHitz gakoak: Hizkuntza transmisioa, hizkuntza gaitasuna, gaitasun erlatiboa, sozializazioa, hizkuntza indarberritzea, elebitasuna.\nHainbat gogoeta hizkuntza-gaitasunaren inguruan\nLaburpena: Artikulu honetan hizkuntza-gaitasuna aztertzeko garaian, erabilerarekin duen harreman estutik abiatzea proposatzen da: erabilera da hizkuntza-gaitasunaren motorra eta, era berean, hizkuntza-gaitasuna da erabilerarako zorua. Ikuspegi horretatik abiatuta, hizkuntza-gaitasunak berez duen continuum izaera azpimarratzen da eta euskarazko gaitasuna ez ezik gaztelaniazkoa/frantsesezkoa ere aintzat hartu beharra proposatzen da. Azkenik, ikuspegi horretan oinarrituta ikerketarako tresna metodologikoak (ahozko hizkuntza-gaitasuna aldagaia, besteak beste) proposatzen dira.\nHitz gakoak: Euskara; hizkuntza-gaitasuna; erabilera, metodologia, Inkesta Soziolinguistikoa\nHizkuntzaren transmisioan eragirten ari diren faktoreen azterketa\nLaburpena: Arrakasta eta aurrerapausoekin batera, euskararen transmisioak baditu hutsuneak, arazoak edota gabeziak. Artikulu honetan, euskararen transmisioan eragiten dute faktore batzuk aztertzen dira, dauden ahuldadeak eta indarguneak hobeto ulertzeko helburuarekin. Zehatzago esanda, aztertzen duguna zera da: ideologiek, familiak, eskolak, unibertsitateak, euskaltegiak, aisialdiko eta eskolaz kanpoko jarduerek, hedabideek eta kultur produktuek transmisioan duten eragina.\nEuskal herritarren portaera linguistikoen motibo subektiboen bilakaera (1991-2016), eta aurrera begirako bideak\nLaburpena: Lan honen helburuak bi dira: (i) euskal herritarren portaera linguistikoen motibo subjektiboen bilakaera (1991-2016) aztertzea eta aurrera begirako bideak identifikatzea, bai hizkuntza-plangintzan bai ikerketan; eta (ii) herritarren motibo subjektiboak euskal ikerketa eta praktika soziolinguistikoan finkatzeko justifikazioan aurreratzea. Kontzeptu nagusiak Ekintza soziala (Max Weber), Motiboa (Max Weber), Hautu linguistikoa eta Erresonantzia izan dira. Ondorio nagusia da herritarrek euren motibo subjektiboak dituztela euskararekin eta erdararekin egiten dutena egiteko. Honek ondorioak ditu bi arlotan: hizkuntza-politika publikoetan eta gizarte mugimenduetan. Hizkuntzaren sustatzaileek ez dituzte herritarren motiboak aurresuposatu behar. Galdetu behar dizkiete herritarrei, modu sistematikoan, eta kontuan hartu plangintzan zein ikerkuntzan. Sustatzaileen esku dago euskararen aldeko giro positiboa elikatzea eta aukera linguistikoen berdintasuna sustengatzea, herritarrekiko erresonantzia positiboak lortze aldera.\nHitz gakoak: Ekintza sozial linguistikoa; Motibo subjektiboak; Hautu linguistikoa; Erresonantzia; Hiztunen agentzia; Proiekzio soziolinguistikoak.\nJarrera eta motibazio kontzeptuen haratago… Hizkuntza kultura, praktikak eta emozioak\nLaburpena: artikuluak helburu bikoitza du. Alde batetik, erreparatzea azken hamarkadetan hizkuntzaren dimentsio subjektiboak izandako garapenean, eta bestetik, ibilbide honen ondorioz, irudikatzea aurrera begira planteatu daitezkeen erronka eta eginkizun berriak. Ariketa hau, nagusiki, gizarte antropologiatik eta teoria feministatik burutuko da. Izaera partziala duen ariketa da, beraz. Gainera, hizkuntzaren dimentsio subjektiboak ertz asko eduki ditzakeela jakinik, kasu honetan hiru aspektutan jarriko da arreta: (1) hizkuntza kulturaren garapenean, (2) identitatea eta praktika gorpuztuetan (3) eta ekintzen (performancea) eta emozioen arteko loturan.\nHitz-gakoak: hizkuntza kultura, hizkuntza identitatea, praktika, performancea, emozioak.\nHizkuntza portaeren motibo subjektiboez hausnarketa\nNekane Arratibel, Asier Irizar, Joxpi Irastorza\nLaburpena: Norbanakoaren jarrerak eta motiboek zeresan handia dute portaera linguistikoei dagokienez, baina inguruaren/gizartearen eraginak ere badu zeresanik arlo horretan. Hori dela eta, euskararen normalizazioari begira, behetik gorako prozesuekin batera, goitik beherako prozesuak ere beharrezkoak dira. Kontua ez da “ni” eta “gizartea”, baizik eta “gu”, barruak eta kanpoak bat egingo duten espazioa. Ildo horretatik euskararen inguruan diskurtso berri bat eraikitzeko beharraz hitz egiten da, berdintasunetik abiatuta eraikitako diskurtsoa, baina ba al dago horretarako baldintzarik? Zer ulertzen dugu berdintasunaren diskurtsoaz?\nHitz gakoak: jarrerak, portaera linguistikoa, motibo subjektiboak, berdintasun diskurtsoa\nbat99_azala_weberako2.jpg 26.22 KB\n‹ BAT 100 - 2016 (3) Euskararen bilakaera soziolinguistikoa (1681-2011) (II) gora Argitalpen Batzordea ›


18/98, auziari auzi - 15.000 autoinkulpazioak jasotzeari uko egin dio epaimahaiak\nMezua: 15.000 autoinkulpazioak jasotzeari uko egin dio epaimahaiak\nElkartasuna, Epaigelako oihartzuna, 377 hitz\nAuzipetuei babesa ematera joandakoak autobusetik jaitsarazi zituen Poliziak, eta banan-banan filmatu\nAzken hiletan jasotako 15.000 autoinkulpazioak bi kutxatan hartu, eta Espainiako Auzitegi Nazionalera joan zen 18/98+ lan taldeko ordezkaritza bat atzo goizean. Autobusa abiatu zen Euskal Herritik epaiketaren azken saiora, auzipetuei elkartasuna adierazi, haien absoluzioa eskatu eta eskubide zibil eta politikoekiko errespetua aldarrikatzera. Bide batez, lan taldeak jasotako autoinkulpazioak epaimahaiari eman, eta horien esanahia azaltzeko epaimahaiburuarekin biltzeko asmoz joan ziren Madrilera. Oztopoak izan zituzten nagusi eta ezin izan zituzten 15.000 autoinkulpazioak epaimahaiaren esku utzi.\nGoizaldean egin zuten Madrilerako bidaia, 09:00etarako auzitegian egon, autoinkulpazioak epaileei eman eta epaiketaren azken saioan egonda epaituekiko elkartasuna adierazteko. Baina uste baino beranduago iritsi ziren. Madrilera iritsi baino 50 bat kilometro lehenago, Espainiako Poliziak geldiarazi zituen. Autobusetik jaitsiarazi, identifikatu, eta bideoz grabatu zituzten, banan bana. Tartean ziren, besteak beste, lan taldeko kide, BERRIAko zuzendari eta Egunkariaren aurkako auzian auzipetutako Martxelo Otamendi, Udalbiltza auzian inputatutako Joseba Garmendia, ESAITeko Martxel Toledo, Batasuneko Arantza Santiesteban eta Aralarreko Xabier Sarasua.\nKontrolean galdutako denboraren ondorioz, uste baino beranduago iritsi ziren. Hain zuzen, auzitegira garaiz iristea galarazi nahi zieten poliziek, Xabier Barber 18/98+ lan taldeko kidearen ustez. Garaiz iritsi ziren hala ere. Autoinkulpazioz betetako bi kutxak hartu, eta auzitegira sartu zituzten, epaimahaiari emateko asmoz. Bilera ere eskatu zuten. Baina epaimahaiak uko egin zion ordezkaritzarekin biltzeari.\nEzezkoen aurrean, gonbiteak indarrean jarraitzen duela adierazi zuten taldeko kideek. «Euskal Herrira itzuliko ditugu, baina epaimahaiari adierazi nahi diogu lan taldea prest dagoela edozein momentutan autoinkulpazioak epaimahaiaren esku uzteko».\nHalaber, 18/98+ taldearen inguruan biltzen diren eta «bultzada politikoz eraikiak diren» auzi guztiak bertan behera uzteko eskatu zuten Otamendik eta Barberek taldearen izenean, bai eta 18/98ren epaiketan epaitutakoak absolbitu eta Haika-Segi auziagatik espetxeratutakoak askatzeko. Era berean, lan politiko eta sozialean aritzeko eskubidea aldarrikatu zuten, beraien ustez horixe baita epaiketa politiko horien bidez zigortzen ari dena.\nASKATASUNAREN OHARRA. «Ilegalizazio politikak» bere helburuak ez dituela bete eta «gatazkaren irtenbide polizialaren tesiak» porrot egin duela adierazi du Askatasuna erakundeak, 18/98 auziaren epaiketaren bukaera dela-eta bidalitako prentsa oharrean. PPk eta PSOEk 1998an «Euskal Herriaren eskubide demokratikoen aldeko borroka isilarazteko helburua zuen estrategia» abiatu zuela dio Askatasunak, besteak beste 18/98 auziarekin, eta estrategia horrek porrot egin duela.\n«Errepresio politikoa» desaktibatzeko eskatu du Askatasunak, «Euskal Herriaren hitza eta erabakia ahalbidetzeko» eta, gatazkaren konponbiderako bidean, «justizia, eskubideak eta askatasuna ekarriko duen marko berri baten mesedetan».


Enpatikonomia jardunaldia Oarsoaldean - Iametza Interaktiboa\n2022, 22 martxoa\nOstiral honetan, martxoaren 25ean Enpatikonomia jardunaldia jasoko du Oiartzungo Zinealdeak eta Iametzan jardunaldiaren komunikazio lanetan ibili gara. Zehazki, Antzarekin batera, markaren lanketa egin dugu, euskarriak prestatu ditugu eta jardunaldiaren zabalkundeaz arduratu gara.\nEnpatikonomiak jarduera ekonomikoaren inguruko pertsonen eta errealitatearen zaintza negoziorako aldagaien artean sartzen ditu, haiekiko apatiaz eta ez apatiaz jardunez. Izan ere, gure inguruko pertsonak eta errealitatea ongi egoteak eta ongi sentitzeak gure negozioan eragin positiboa dauka, dudarik gabe.\nJardunaldiaren inguruko informazio guztia jasotzeko, sartu esteka honetan.\nNire lekua gorde nahi dut. Non eman behar dut izena?\nJardunaldia gaian interesa daukaten enpresa guztientzat irekia da eta formulario honen bidez gorde dezakezu zure lekua.\nMartxoaren 25ean ostiralean izango da, goizeko 10:00etatik arratsaldeko 13:30era, Zinealdeako Chaplin aretoan.\nEgunean bertan bertaratu ezin dutenek, jardunaldia streaming bidez jarraitzeko aukera izango dute esteka honen bidez.\nMotxian Eby lehiaketa, sormena euskararen erabilera sustatzeko


HELBURU OROKORRA: Ikuskizun eta emanaldietan, dantza tradizionalak zein koreografiak gutxieneko kalitate teknikoz exekutatzea, kontzientzia osoz eta ikuskizunaren parte handi baten ardura haien gain dagoela aintzat hartuz.\nBallet klasikoa: barra-ariketak, malgutasuna, indarra…\nPrestakuntza fisiko orokorra: indarra, potentzia, lastertasuna, erresistentzia…\nTeknika: mugimenduen kontrola\nDantza tradizionalak: Euskal Herriko zazpi lurraldeetako dantza ezagunenen errepertorio zabala.\nKoreografiak: GEROk antolatzen dituen ikuskizunetan ardura nagusia eskatzen duten koreografiak, goi mailako dantzari amateurren mailan exekutatuta.\nEszenografia: Ekitaldi eszeniko tradizional eta garaikideen kontzeptualizazioa.\nKultura-konpromisoa: bereziki euskal kulturarekin baina baita beste herrialdeetako kultura tradizional eta garaikideekin ere.\nJantziak: jantzi tradizionalen bereizgarriak, joste-prozesua, balioa…\nDantzari heldu baten gaitasun fisiko eta tekniko orokorrak.\nDantzak eta koreografiak modu espresiboa eta pertsonalean interpretatzea.\nObraren eta ikuskizunen gidoi orokorraren gaineko ezagutza eta kontrola, eta adin gazteagoa duten dantzarien lana babesteko eta laguntzeko trebetasuna.\nJantzi tradizionalak gorputzean sentitzea eta modu pertsonal eta egokian erabiltzea bai dantzak exekutatzerakoan eta baita ekitaldi sozialetan ere.\nBere burua eta dantzakideena orrazten eta makilatzen jakitea.\nEuskal kultura-adierazpen tradizionalen parte sentitzea eta harrotasunez eta gogo betez parte hartzea.\nBeste herrialde eta kulturetako komunitateekin harremanak eta trukeak egitea, haien kultura adierazpenek guztiontzat duten balioa aintzatetsiz, eta folklorearen balio unibertsalak aldarrikatuz.\nDantzari amateurrengandik espero den moduan dantzatzea, emanaldi erdi-profesionalak ere eskaintzeko moduan.\nTalde-sentimendua indartzea eta taldeari haien gogoz ekarpen pertsonalak egitea.\nGEROren ikuskizunetan ardura osoz parte hartzea (protagonisten rolak ere betez).\nNazioarteko jaialdi eta lehiaketetan parte hartzea. Eta zenbait kasutan, dantzari gazteagoen ardura ere haien gain hartzea.\nBEREIZGARRIAK: etapa honetan dantzari “oso” izatera heltzen dira. Batetik, adinez, heldutasun handia dute, bereziki, batxilergokoek, eta jada ardurak bere gain har ditzakete, bai ikuskizunen eta emanaldien antolaketan, bai emanaldien diseinuan bertan. Era berean, ideien eta sustapen-ekintzetan modu aktiboan parte hartu dezakete. Alde horretatik euskal dantzaren eta euskal kulturaren “enbaxadore” egiten dira, bai Euskal Herrian bertan eta baita Euskal Herritik kanpo ere, beti ere, ikuspegi unibertsala eta lokala bateratuz, eta geure kulturaren ulerkuntzatik abiatuta besteen kulturak ulertzera helduz..


Aurtengo Araba Euskaraz edizioak aurreikuspenak gainditu ditu - - Aiaraldea.eus\nLaudio Ikastola 2021-06-23 07:00\nArgantzun Ikastolako kideek hartu zuten igandean Araba Euskaraz jaiaren lekukoa. / Araba Euskaraz\nEkainaren 20ko Araba Euskaraz egunak ikasturtean zehar egindako ekintza guztiak borobildu zituen.\nDuela urte bat hasitako ibilbideak bukaera izan zuen ekainaren 20an. 2020ko ekainean “Zabal bideak” leloa eta irudia aurkeztu ostean, hainbat izan dira Laudio Ikastolak Araba Euskarazen izenean antolatu izan dituen ekintzak.\nHasiera batean hilabetero ekintza bat antolatzea izan zuten pentsatuta, helburu nagusia Laudio Ikastola herriari ezagutaraztea eta Ikastolaren proiektua hauspotzea izanik. Osasun krisia dela-eta, berrasmatutako edizioa izan da aurtengoa. Ekintza guztiak pandemiaren ondorioz ezarritako neurrietara egokituta antolatu dituzte; edukierak mugatuz, aldez aurretik izena emanez, etab.\nNeurriak neurri, oztopoak oztopo, ekintza guztietan hezkuntza komunitatearen, Laudioko ostalaritza eta merkataritzaren, eragileen zein laudioarren erantzuna eta ekarpena oso ona izan da. “Ikasturte hasieran erronka zen hura, aukera bilakatu dugu eta erantzuna, inplikazioa eta partehartzea ikusita, biziberrituta eta indartuta atera gara” adierazi du Aiara Murga Egiak, Laudio Ikastolako lehendakariak.\nPandemiaren eraginez horren kaltetuak izan diren euskarari eta kulturari arnasgune bat eskaini izan dio aurtengo Araba Euskaraz egitasmoak. Laudio euskaraz jantzi izan dute ikasturtean zehar antolatutako jardueretan; izan antzerkia, izan 10.000 km baietz erronka, izan bideokliparen aurkezpena, izan orientazio proba … hori islatu izan da.\nEkainaren 20an, Araba Euskaraz egunean, hainbat izan ziren Euskararen basoa eta Euskararen plaza guneetan antolatutako ekintzak. “Bi gune eta hamaika ekintza izan genituen. Umeentzako antzerkiak, musika emanaldiak, dantza, zunba, ihes gela, harrera ekitaldia, tonbola, … ekintza ugari eta jende andana. Euskararen presentzia nabarmena izan zen familia giroan gozatzeko antolatutako egunean, kultura eta euskarari berriz bidea zabaltzeko aukera eman zuen egunak eta hori bertaratutako guztiei esker izan zen”. Bertaratutakoak eta eguna aurrera ateratzeko auzolanean aritu izan ziren guztiak eskertu nahi izan ditu Jon Bengoetxea Martinezek, Laudio Ikastolako zuzendariak.


EBk ez du arto transgeniko bat onartzen, ezta errefusatzen ere, Espainia eta Alemania abstenitu zirelako | Consumer\nEBk ez du arto transgeniko bat onartzen, ezta errefusatzen ere, Espainia eta Alemania abstenitu zirelako\nEBko zortzi herrialdek aldeko botoa eman dute (Belgika, Frantzia, Irlanda, Italia, Herbehereak, Finlandia, Suedia eta Erresuma Batua), bost aurka (Grezia, Luxenburgo, Austria, Portugal eta Danimarka), eta Alemaniako eta Espainiako ordezkariak abstenitu egin dira. Erabaki horrekin, Gobernu sozialista berriak genetikoki eraldatutako organismoei buruzko politika berriari eusten dio.\nEuropako Batzordeak, datozen asteetan, “NK-603” onartzearen aldeko proposamena bidaliko dio Kontseiluari. Azken erakunde horrek hiru hilabete izango ditu transgeniko hori bi herenen gehiengoz onartu edo baztertzeko. Hala ere, hamar herrialde berri sartzeak EBko botere-banaketa alda lezake. Nolanahi ere, hogeita bostek hiru hilabete izango dituzte artoaren merkaturatzea onartu edo baztertzeko. “Berdinketa teknikoari” eusten bazaio, HKk azken hitza izango du, bakarka hartu behar duen erabakiarekin.\nArto transgenikoaren aldaerei buruzko espedienterik aurreratuena Bt-11 da, nahiz eta Hamabostek ez duten produktu transgenikoen merkaturatzeari buruzko luzamendua amaitu, GEO mota horri behar adinako laguntzarik edo bazterketarik ez dagoelako. Arto hori onartzeko prozesua 2003ko abenduaren 12an hasi zen, EBko Elikadura Katearen Segurtasun Batzordeak GEO honen inportazioa baimentzeko gehiengo nahikoa lortu ez zuenean, AESAk jakinarazi duenez.\nmaíz transgénico-eu moratoria-eu omg-eu transgenikoak UE


Ekain Ibarguren: "Nire ikuskizuna Euskal Herrian ikustera ohituta gaudenetatik oso ezberdina da" - Azpeitia - uztarria.eus\nUztarria.eus 2016-10-28 14:12\nEkain Ibarguren. (Iñigo Dominguez)\nIkuskizun berria da biharkoa. Sanagustin kulturgunera hurbiltzen direnek zerekin egingo dute topo?\nEmanaldi berria da, bai, baina herritarrek ikuskizun honen zatiak ikusteko aukera izan dute dagoeneko. Hala ere, ikuskizuna osorik ez dut inoiz eskaini Azpeitian.\nZerk egiten du berezi Ekain Txou ikuskizuna?\nNire ikuskizuna Euskal Herrian ikustera ohituta gaudenetatik oso ezberdina dela. Ez da haurrei zuzendutako ikuskizun bat. Hobeto esanda, 3 urtetik 100 urtera arteko haurrei zuzendutakoa da.\nPublikoak hartuko al du parte ikuskizunean?\nNoski baietz! Publikoa ezinbestekoa da, beraiekin jolasten dut. Baina ez dadila inor beldurtu, ez baitut inor torturatzen jende aurrean. Gainera, "ridikuluak" ez du sekula inor hil.\nEgia esan, beldur naiz ez ote den nahikoa jende etorriko. Egun aldrebesa da. Ardo eguna, kros mixtoa, zubia... Baina argi daukat etortzen direnak gutxi badira ere ondo pasatuko dutela.\nZer esango zenioke herritarrei Ekain Txou ikustera joateko?\nEz dela Le Grand Cirque Du Soleil, baina ikuskizun ederra dela nahiz eta sinplea izan. Gainera, sarrerak merkeak dira; 3 euro ez da ezer. Frantzia, Italia, Errusia edo Dinamarkako edozein herritan ikuskizun bera 30 eurotan jarri eta aretoa beteko litzateke. Beraz, ez gaitezen tontoak izan eta prezioarena ez dadila aitzakia izan. Hala ere, norbaitek argi badauka ez duela joaterik nahi, ez dadila joan. Berdin maiteko dut.


Diagnostiko eta Tratamendua - Gautena\nAutismoaren espektroaren nahasmendua diagnostikatuta duten pertsonak artatzeko plan pertsonalizatua egiten du GAUTENAk. Plan pertsonalizatu hori elkarteko mediku-psikologoetako batek koordinatzen du.\nMediku-psikologo talde espezializatu horrek, lehendabizi, diagnostikoa egiten du –egun, haurtzaroan egin ohi da, goiz–, eta, ondoren, plan bat prestatzen du; haurrarekin harremana maiz duten guztiak inplikatuko dituen plana, hain zuzen ere.\nPlan hori gauzatzeko, banako saioak egiten dira, batez ere, komunikatzeko eta harremanak izateko dituzten zailtasunak ukitzeko. Saio horietan senideek parte hartzen dute, modu batean edo bestean. Hartara, haurrak inguruan dituen arlo guztietan ezarri beharko diren estrategiak finkatzeko eta hitzartzeko balioko dute saio horiek. Horrez gain, zaharragoak diren pertsonekin, talde terapia egiten dugu. Gizarte, komunikazio eta egokitze gaitasunak bultzatzea da talde terapia horien helburua. Beste alde batetik, beharrezkoa den kasuetan, sendagai psikotropikoak erabiltzen ditugu, sendabiderako osagarri gisa.\nSenideetako batek AEN duenaren susmoa duen edozein familiak pediatrarekin hitz egin behar du lehendabizi. Ondoren, OSAKIDETZAk duen laguntza sareko psikologoek, psikiatrek eta neurologoek, AENk dituen sintomekin bat datozen sintomak dituela egiaztatu ondoren, GAUTENAra bideratuko dute familia hori, diagnostikoa egin eta sendabidea ezar dezagun.\nDiagnostiko klinikoa oso garrantzitsua da, eta AEN duen pertsonaren soslai psikologikoaren azterketa osagarri du. Soslai psikologikoa aztertzeak indarguneak eta hobetu beharreko guneak zehazteko bidea ematen digu.\nAEN duten pertsonek dituzten zailtasunak gutxitu eta garapen pertsonala sustatu nahi ditugu sendabidearen bidez. Haur eta heldu horiek ingurunera egokitzea baldintzatuko duten oinarriak ezartzean, beren gaitasunak garatuko ditugu, inguruan dituzten pertsonen laguntza erabakigarriarekin batera. Xedea modu progresiboan autonomia eta bizitza kalitatea handitzen joatea izango da.\nFamiliarekin batera egiten den programa indibidualizatu baten barnean dauden ekintza terapeutikoak diseinatzen dituzte GAUTENAko taldeko psikiatrek eta psikologoek. Pertsonarengan arreta jartzeaz gainera, pertsona horiekin bizi direnei eta, batik bat, eskolari aholku eta laguntza ematen diegu, hori horrela eginda gaixoak dituen premiei modu koherentean erantzungo zaiela eta egunero sortzen diren aukera naturalei etekin aterako diegula ziurtatzen baitugu. Artatu beharreko pertsonak dituen beharren arabera, OSAKIDETZArekin hitzartuta dagoen sendabide horren maiztasuna eta intentsitatea familia bakoitzarekin hitzartzen dira. Beste osasun, hezkuntza edo gizarte baliabide batzuk erabili behar direnean, beharrezko diren administrazio prozesuak eginez, mediku-psikologo taldeak kudeatzen du horiek iritsi ahal izatea.


Amaitu dadila lehenbailehen – Taxoareko Hitza\nGaurkotasuna, Kronikak, Partidu aurrea\nAmaitu dadila lehenbailehen\n4 apirila, 2017 Taxoareko Hitza\nOsasunaren ezinak bere horretan darrai. Jada 21 partida daramatza irabazi gabe, eta taldeari ez zaio bolada hori apurtzeko gaitasunik somatzen. Athleticen kontra aukera ona zuen onbidera itzultzeko, baina indarge aritu zen atzera ere. Talde nafarra lurperatuta dago, eta traza dauka hemendik sasoi amaierara arteko lehiak tramite mingarriak izan behar direla.\nDenboraldia lehenbailehen bukatzea. Hori da Osasunako zaleek eta, ziur aski, jokalariek ere nahi dutena. Urruti gelditu dira Lehen Mailan aritzeak ilusioa sortzen zueneko garaiak. Talde nafarra ibilbide biziki petrala ari da izaten elitean, eta erregistro ezkor ia guztiak ari da birrintzen. 29 partidatan hamaika puntu eskas bildu ditu, eta denboraldia hala bukatuz gero, Lehen Mailako historiako talderik txarrena bihurtuko litzateke. Momentuz 1997-98ko Sportingek dauka marka hori, sasoi osoan soilik hamahiru puntu pilatuta. Garaipen bakarra aski izango lukete gorritxoek ligaren eta klubaren historian horren arrasto iluna ez uzteko, baina horretarako irabazi egin behar da. Eta nafarrak garaipenari bizkarra emanda daude erabat.\nAzkenekoz –eta lehendabizikoz– Ipuruan irabazi zuen Osasunak, Eibarren kontra, ligako zortzigarren jardunaldian. Geroztik 21 partida igaro dira, bost hilabete pasa, eta Iruñeko taldea ez da partida bakar bat ere irabazteko kapaza izan. Aukera on askoak izan ditu horretarako, baina antzu ibili da –eta dabil–. Iragan asteburuan Athletic hartu zuen, eta lehoiekin duen etsaitasunaren karietara talde gorritxoa lehiakor aritzea eta garaipenaren lehian ibiltzea espero zen arren, egiaren orduan huts egin zuen berriro ere. Lehiatik kanpo izan zen ia uneoro, eta bi areatan egindako akatsak garesti ordaindu zituen. Labur esanda, Osasunaren partida gehienek izandako gidoi bera eduki zuen gorritxo eta zurigorrien arteko derbiak.\nBizkaitarren aurka porrot egin ostean, gorritxoak amildegiaren ertzean daude. Aste honetan bertan berretsi liteke beren jaitsiera, beti ere hainbat emaitzak bat egingo balute. Alde batetik, Osasunak asteon jokatuko dituen bi lehiak galdu beharko lituzke eta, bestetik, beren partidak irabazi beharko lituzkete Leganesek, Deportivok eta Malagak. Nolanahi, zaila izango da karanbola hori suertatzea, aipaturiko taldeek aurkari ahaltsuak izango baitituzte aste honetan: Malagak Bartzelona hartuko du larunbatean, egun berean Deportivok Sevillaren kontra jokatuko du Pizjuanen, eta Leganesek Real Madril izango du aurkari asteazkenean, Butarquen. Alta, Osasunaren jaitsiera berandu baino lehen berretsiko da. Miraria litzateke maiatzera bizirik iristea.\nHurrengo geltokia: Mendizorrotza\nLarunbateko porrotaren ondotik, bihar Gasteizera bidaiatuko du Osasunak, Mendizorrotzan Alavesen kontra aritzeko. Norgehiagoka zaila izango da gorritxoentzat, babazorroak esne mamitan baitabiltza. Gaur egun txanponaren alde banatan daude bi taldeak. Biak dira igo berriak, baina bata olatuaren gandorrean dagoen bitartean, bestea zuloaren iluna bertatik bertara ari da bizitzen. Bi taldeen dinamikak ikusirik, ezbairik gabe, Alaves da faboritoa.\nGainera, beste bi aldagai hartu behar dira kontuan: Osasuna ez da batere ondo moldatu Mendizorrotzara joan den azken aldietan, eta biharko lehiarako jokalari frankoren falta izango du. Denera hamaika baja ditu momentu honetan –denbora luzerako min hartutakoez landa, Vuajdinovic, Torres, Romero, Loe, Merida eta Garcia anaiak–, eta azken partidatik hona jokalari bakarra osatu da, Kenan Kodro. Soilik hamalau jokalari profesional ditu eskuragarri Vasiljevicek, beraz, lanak izango ditu deialdia osatzeko. Horren aurrean, nahitaez harrobiari heldu beharko dio.\nPrevious postAnalisia: Izaro Insausti\nNext postPellegrinoren Alaves aztergai


Hartz kumeak txulalai dantzatzen\nBasoan dantzan ari diren harzkumeekin topo egin du Valtteri Mulkahainen finlandiarrak. Martinselkonen (Finlandia) hiriko inguruetako baso batean paseoan zebilela, bat-batean, hartz bat eta hiru hartz kume ikusi zituen argiune batean. Hartz kumeak dantzan. Argazkia: Valtteri Mulkah...\nKattalin Agerre 2020/02/17\nHogeita bost urte dira lehenengo aldiz neska-mutilez osatutako talai dantzari taldea atera zela. Ttiri Gorostidi izan ze n Talai dantzari atera zen lehen emakumea. Handik hiru bat urtera, berriz, Uxue Iñurrita animatu zen. Tolosaldeko Atarian bi talai-dantzari ...\nOstadar Dantza Taldea 2020/02/16\nOñatz dantza taldea 2020/02/15\nGwilym Bowen Rhys Galestar abeslariaren kontzertua\nOrtzadar Euskal Folklore Elkartea 2020/02/14\nUrtero bezala Ortzadar Euskal Folklore Elkarteak urteko lehen hilabetetarako dantza ikastaro, emanaldi eta kontzertu zikloa prestatu du aurten ere. Lehen kontzerturako Galeseko iparraldetik etorri den Gwilym izanen dugu, Elidyr ondoan izanen duela. Gwilym Bowen Rhys Galesko ipar mendebaldeko...\nAntton Luku 2008/01/21\nOtsailaren 16an, igandez dantzatu dira 2020 urte honetan Lizartzako inauteri-dantzak herriko plazan. Larunbatean baserriak bisitatu ondoren, igandean, kalez kale puskak biltzen ibili dira eta ondoren eguerdian inauterietako dantzen ziklo osoa dantzatu dute dantzariek: paseoa, lehenengoa, bigarren...\nAltzürüküko maskaradetako lehen agerraldiko gabota duzue irudietan. Aitzindariak plazara atera eta erdiak borobilean kokatu dira eta beste erdiak ilaran. Horrela, lehenengo zatian, batzuek borobilean dantzatu dute eta besteek lerroetan antolatuta . Bukaeran dantzari guztiak borobilean elkartu e...\nAltzürüküko maskaradetako marexalak eta zamaltzaina ageri zaizkigu irudi hauetan, maskaradetako arratsaldeko ofizioen agerrialdian egiten den marexalen ofizioan. 2020ko maskaradetako lehen saioan jasotako irudiak dira. Zamaltzaina plazara laguntzen dute marexalek elkarrekin dantzatuz. Lehen ferr...\nLau dantzari talde atera dira kalera aurtengoan Lizartzan inauteri-dantzak dantzatzera. Lizartzako Otsolar dantza-taldeko hiru talde eta Astigarragako Astigar dantza taldeko dantzariz osatutako talde bat. Otsailaren 16 goizean kalez kale ibili dira puska biltzen. Geldiune bakoitzean inauteri-dantzen zikloko dantza bat dantzatu dute eta eguerdirako plazan elkartu eta ziklo osoa plazaratu dute. Inauteri-dantzak, Lizartza, 2020-02-16. Argazkiak: Otsolar dantza taldea eta Jon Lopez.\nNaiz: 2020/02/18 Zirtzilkeria Donapaleun\nGoiena: 2020/02/20 Oñatiko Inauterietako jantziak soinean, sekula baino goizago iritsi dira Aratusteak\nArgia: 2020/02/17 Donibane Garazi, Irisarri eta Iruñea izango dira hurrengoak Libertimenduak egiten\nAlea: 2020/02/17 Oinez hasi... eta hegan bukatu!\nEl Cultural: 2020/02/19 Rosángeles Valls: “Cada plan estratégico para la danza se va a pique”\nBerria: 2020/02/14 Nola jorratu kultura landagunetik\nKazeta: 2020/02/14 Altzürüküko maskarada aro eta giro ederrean\nNoticias de Gipuzkoa: 2020/02/16 Un carnaval que bebe de la tradición\nBerria: 2020/02/15 Euskal dantza eta musikaren etxea 2022ko nahi lukete lortu\nBerria: 2020/02/18 Jai eta tradizio koloretsua


Foru Aldundiko Suhiltzaile Zerbitzuak 50. urteurrena ospatuko du aurten Bizkaiko herritarrekin batera - Área de prensa - Bizkaia.eus\nForu Aldundiko Suhiltzaile Zerbitzuak 50. urteurrena ospatuko du aurten Bizkaiko herritarrekin batera\n2020(e)ko ekainaren 25(a) 12:00\nIrailetik aurrera, lurraldeko eskualde guztietako udalerrietan barrena ibiliko dira, ad hoc diseinatutako eta hornitutako edukiontziarekin, suteen aurkako segurtasunaren eta herritarren autobabesaren printzipioak modu ludiko baina didaktikoan zabaltzeko Bizkaiko pertsona guztiei eta, bereziki, haur eta gazteei. 1970ean sortu zenetik, Bizkaiko Foru Aldundiko Prebentzio, Su Itzaltze eta Salbamendu Zerbitzuak 175.000 esku-hartze baino gehiago egin ditu. Unai Rementeria: "Ez dakizue zein den zuen ondoan egoteak ematen duen lasaitasuna eta segurtasuna. Harro egoteko moduko arrazoia zarete Bizkaiarentzat ".\nBizkaiko Foru Aldundiko Prebentzio, Su Itzaltze eta Salbamendu Zerbitzuak bere 50. urteurrena ospatuko du 2020 honetan. Unai Rementeria Ahaldun Nagusia Uriosteko Suhiltzaileen Parkean izan da Foru Aldundiko suhiltzaileak zoriontzeko. Horrez gain, Ibone Bengoetxea Herri Administrazio eta Harreman Instituzionaletarako diputatuarekin batera, Rementeriak aurkeztu du suhiltzaileek efemeridea Bizkaiko herritarrekin batera ospatzeko erabiliko duten irudia eta jarduera nagusia.\nBizkaiko ahaldun nagusiak eskerrak eman dizkie Bizkaiko Foru Aldundiko Prebentzio, Su Itzaltze eta Salbamendu Zerbitzuko kide diren pertsona guztiei, egindako lanagatik eta profesionaltasunagatik; izan ere, orain dela gutxi berrantolatu egin behar izan da, Covid-19ren pandemiak eragin duen larrialdi berriaren aurrean lurralde osoko gizarte-zerbitzuen egoitzetan mila desinfekzio egiteko. Unai Rementeriak azpimarratu duenez, Krisi honek zerbait erakutsi badu, izan da inoiz huts egiten ez duten gauzak daudela: gertatzen dena gertatzen dela ere, pertsona batzuk hortxe daude/zaudete beti. Lasaitasuna eman eta segurtasuna transmititzen duzue. Profesionaltasunez, patxadaz, ordenaz eta eraginkortasunez. Eta beti Bizkaiaren zerbitzura .\nEra berean, Bizkaiko Foru Aldundiak Bizkaia Prest larrialdiak kudeatzeko Bizkaiko zentro integrala jarri zuen martxan 2019ko urtarrilean. Zentro honek komunikazioen arloko azken aurrerapen teknologikoak ditu, eta foru mailan larrialdien arloko abisuen sarrera bakarra da. Bertan, erantzuna koordinatzen da eta Aldundiaren baliabide guztiak (giza baliabideak eta baliabide materialak) mobilizatzen dira erantzun eraginkor eta efikaza emateko, eguneko 24 orduetan zerbitzua eskainiz.\nUnai Rementeria (mp3 1,021KB)